pli: So hi, bhikkhave, bhikkhu vītarāgo vītadoso vītamoho”ti.


nikaya: an

layer: root

title_pli: Aṅguttara Nikāya 3.37 4. Devadūtavagga

pli: Sattamaṁ.


title_pli: Aṅguttara Nikāya 3.38 4. Devadūtavagga

pli: Aṅguttara Nikāya 3.38


pli: 4. Devadūtavagga


pli: Dutiyacatumahārājasutta


pli: “Bhūtapubbaṁ, bhikkhave, sakko devānamindo deve tāvatiṁse anunayamāno tāyaṁ velāyaṁ imaṁ gāthaṁ abhāsi:


pli: ‘Cātuddasiṁ pañcadasiṁ,


pli: yā ca pakkhassa aṭṭhamī;


pli: Pāṭihāriyapakkhañca,


pli: aṭṭhaṅgasusamāgataṁ;


pli: Uposathaṁ upavaseyya,


pli: yopissa mādiso naro’ti.


pli: Sā kho panesā, bhikkhave, sakkena devānamindena gāthā duggītā na sugītā dubbhāsitā na subhāsitā.


pli: Taṁ kissa hetu?


pli: Sakko hi, bhikkhave, devānamindo aparimutto jātiyā jarāya maraṇena sokehi paridevehi dukkhehi domanassehi upāyāsehi, ‘aparimutto dukkhasmā’ti vadāmi.


pli: Yo ca kho so, bhikkhave, bhikkhu arahaṁ khīṇāsavo vusitavā katakaraṇīyo ohitabhāro anuppattasadattho parikkhīṇabhavasaṁyojano sammadaññāvimutto, tassa kho etaṁ, bhikkhave, bhikkhuno kallaṁ vacanāya:


pli: So hi, bhikkhave, bhikkhu parimutto jātiyā jarāya maraṇena sokehi paridevehi dukkhehi domanassehi upāyāsehi, ‘parimutto dukkhasmā’ti vadāmī”ti.


pli: Aṭṭhamaṁ.


title_pli: Aṅguttara Nikāya 3.39 4. Devadūtavagga

pli: Aṅguttara Nikāya 3.39


pli: Sukhumālasutta


pli: “Sukhumālo ahaṁ, bhikkhave, paramasukhumālo accantasukhumālo.


pli: Mama sudaṁ, bhikkhave, pitu nivesane pokkharaṇiyo kāritā honti.


pli: Ekattha sudaṁ, bhikkhave, uppalaṁ vappati, ekattha padumaṁ, ekattha puṇḍarīkaṁ, yāvadeva mamatthāya.


pli: Na kho panassāhaṁ, bhikkhave, akāsikaṁ candanaṁ dhāremi. Kāsikaṁ, bhikkhave, su me taṁ veṭhanaṁ hoti, kāsikā kañcukā, kāsikaṁ nivāsanaṁ, kāsiko uttarāsaṅgo.


pli: Rattindivaṁ kho pana me su taṁ, bhikkhave, setacchattaṁ dhārīyati:


pli: ‘mā naṁ phusi sītaṁ vā uṇhaṁ vā tiṇaṁ vā rajo vā ussāvo vā’ti.


pli: Tassa mayhaṁ, bhikkhave, tayo pāsādā ahesuṁ—eko hemantiko, eko gimhiko, eko vassiko.


pli: So kho ahaṁ, bhikkhave, vassike pāsāde vassike cattāro māse nippurisehi tūriyehi paricārayamāno na heṭṭhāpāsādaṁ orohāmi.


pli: Yathā kho pana, bhikkhave, aññesaṁ nivesane dāsakammakaraporisassa kaṇājakaṁ bhojanaṁ dīyati bilaṅgadutiyaṁ, evamevassu me, bhikkhave, pitu nivesane dāsakammakaraporisassa sālimaṁsodano dīyati.


pli: Tassa mayhaṁ, bhikkhave, evarūpāya iddhiyā samannāgatassa evarūpena ca sukhumālena etadahosi:


pli: ‘assutavā kho puthujjano attanā jarādhammo samāno jaraṁ anatīto paraṁ jiṇṇaṁ disvā aṭṭīyati harāyati jigucchati attānaṁyeva atisitvā, ahampi khomhi jarādhammo jaraṁ anatīto.


pli: Ahañceva kho pana jarādhammo samāno jaraṁ anatīto paraṁ jiṇṇaṁ disvā aṭṭīyeyyaṁ harāyeyyaṁ jiguccheyyaṁ na metaṁ assa patirūpan’ti.


pli: Tassa mayhaṁ, bhikkhave, iti paṭisañcikkhato yo yobbane yobbanamado so sabbaso pahīyi.


pli: Assutavā kho puthujjano attanā byādhidhammo samāno byādhiṁ anatīto paraṁ byādhitaṁ disvā aṭṭīyati harāyati jigucchati attānaṁyeva atisitvā:


pli: ‘ahampi khomhi byādhidhammo byādhiṁ anatīto, ahañceva kho pana byādhidhammo samāno byādhiṁ anatīto paraṁ byādhikaṁ disvā aṭṭīyeyyaṁ harāyeyyaṁ jiguccheyyaṁ, na metaṁ assa patirūpan’ti.


pli: Tassa mayhaṁ, bhikkhave, iti paṭisañcikkhato yo ārogye ārogyamado so sabbaso pahīyi.


pli: Assutavā kho puthujjano attanā maraṇadhammo samāno maraṇaṁ anatīto paraṁ mataṁ disvā aṭṭīyati harāyati jigucchati attānaṁyeva atisitvā:


pli: ‘ahampi khomhi maraṇadhammo, maraṇaṁ anatīto, ahaṁ ceva kho pana maraṇadhammo samāno maraṇaṁ anatīto paraṁ mataṁ disvā aṭṭīyeyyaṁ harāyeyyaṁ jiguccheyyaṁ, na metaṁ assa patirūpan’ti.


pli: Tassa mayhaṁ, bhikkhave, iti paṭisañcikkhato yo jīvite jīvitamado so sabbaso pahīyīti.


pli: Tayome, bhikkhave, madā.


pli: Katame tayo?


pli: Yobbanamado, ārogyamado, jīvitamado.


pli: Yobbanamadamatto vā, bhikkhave, assutavā puthujjano kāyena duccaritaṁ carati, vācāya duccaritaṁ carati, manasā duccaritaṁ carati.


pli: So kāyena duccaritaṁ caritvā, vācāya duccaritaṁ caritvā, manasā duccaritaṁ caritvā kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjati.


pli: Ārogyamadamatto vā, bhikkhave, assutavā puthujjano …pe…


pli: jīvitamadamatto vā, bhikkhave, assutavā puthujjano kāyena duccaritaṁ carati, vācāya duccaritaṁ carati, manasā duccaritaṁ carati.


pli: Yobbanamadamatto vā, bhikkhave, bhikkhu sikkhaṁ paccakkhāya hīnāyāvattati.


pli: Ārogyamadamatto vā, bhikkhave, bhikkhu …pe…


pli: jīvitamadamatto vā, bhikkhave, bhikkhu sikkhaṁ paccakkhāya hīnāyāvattatīti.


pli: Byādhidhammā jarādhammā,


pli: atho maraṇadhammino;


pli: Yathādhammā tathāsantā,


pli: jigucchanti puthujjanā.


pli: Ahañce taṁ jiguccheyyaṁ,


pli: evaṁdhammesu pāṇisu;


pli: Na metaṁ patirūpassa,


pli: mama evaṁ vihārino.


pli: Sohaṁ evaṁ viharanto,


pli: ñatvā dhammaṁ nirūpadhiṁ;


pli: Ārogye yobbanasmiñca,


pli: jīvitasmiñca ye madā.


pli: Sabbe made abhibhosmi,


pli: Nekkhamme daṭṭhu khemataṁ;


pli: Tassa me ahu ussāho,


pli: Nibbānaṁ abhipassato.


pli: Nāhaṁ bhabbo etarahi,


pli: Kāmāni paṭisevituṁ;


pli: Anivatti bhavissāmi,


pli: Brahmacariyaparāyaṇo”ti.


pli: Navamaṁ.


title_pli: Aṅguttara Nikāya 3.4 1. Bālavagga

pli: Aṅguttara Nikāya 3.4


pli: 1. Bālavagga


pli: Accayasutta


pli: “Tīhi, bhikkhave, dhammehi samannāgato bālo veditabbo.


pli: Katamehi tīhi?


pli: Accayaṁ accayato na passati, accayaṁ accayato disvā yathādhammaṁ nappaṭikaroti, parassa kho pana accayaṁ desentassa yathādhammaṁ nappaṭiggaṇhāti.


pli: Imehi kho, bhikkhave, tīhi dhammehi samannāgato bālo veditabbo.


pli: Tīhi, bhikkhave, dhammehi samannāgato paṇḍito veditabbo.


pli: Accayaṁ accayato passati, accayaṁ accayato disvā yathādhammaṁ paṭikaroti, parassa kho pana accayaṁ desentassa yathādhammaṁ paṭiggaṇhāti.


pli: Imehi kho, bhikkhave, tīhi dhammehi samannāgato paṇḍito veditabbo.


pli: Tasmātiha …pe….


pli: Catutthaṁ.


title_pli: Aṅguttara Nikāya 3.40 4. Devadūtavagga

pli: Aṅguttara Nikāya 3.40


pli: 4. Devadūtavagga


pli: Ādhipateyyasutta


pli: “Tīṇimāni, bhikkhave, ādhipateyyāni.


pli: Katamāni tīṇi?


pli: Katamañca, bhikkhave, attādhipateyyaṁ?


pli: Idha, bhikkhave, bhikkhu araññagato vā rukkhamūlagato vā suññāgāragato vā iti paṭisañcikkhati:


pli: ‘na kho panāhaṁ cīvarahetu agārasmā anagāriyaṁ pabbajito.


pli: Na piṇḍapātahetu, na senāsanahetu, na itibhavābhavahetu agārasmā anagāriyaṁ pabbajito.


pli: Api ca khomhi otiṇṇo jātiyā jarāya maraṇena sokehi paridevehi dukkhehi domanassehi upāyāsehi, dukkhotiṇṇo dukkhapareto.


pli: Appeva nāma imassa kevalassa dukkhakkhandhassa antakiriyā paññāyethāti.


pli: Ahañceva kho pana yādisake kāme ohāya agārasmā anagāriyaṁ pabbajito tādisake vā kāme pariyeseyyaṁ tato vā pāpiṭṭhatare, na metaṁ patirūpan’ti.


pli: So iti paṭisañcikkhati:


pli: ‘āraddhaṁ kho pana me vīriyaṁ bhavissati asallīnaṁ, upaṭṭhitā sati asammuṭṭhā, passaddho kāyo asāraddho, samāhitaṁ cittaṁ ekaggan’ti.


pli: So attānaṁyeva adhipatiṁ karitvā akusalaṁ pajahati, kusalaṁ bhāveti, sāvajjaṁ pajahati, anavajjaṁ bhāveti, suddhaṁ attānaṁ pariharati.


pli: Idaṁ vuccati, bhikkhave, attādhipateyyaṁ.


pli: Katamañca, bhikkhave, lokādhipateyyaṁ?


pli: Appeva nāma imassa kevalassa dukkhakkhandhassa antakiriyā paññāyethā’ti.


pli: Ahañceva kho pana evaṁ pabbajito samāno kāmavitakkaṁ vā vitakkeyyaṁ, byāpādavitakkaṁ vā vitakkeyyaṁ, vihiṁsāvitakkaṁ vā vitakkeyyaṁ, mahā kho panāyaṁ lokasannivāso.


pli: Mahantasmiṁ kho pana lokasannivāse santi samaṇabrāhmaṇā iddhimanto dibbacakkhukā paracittaviduno.


pli: Te dūratopi passanti, āsannāpi na dissanti, cetasāpi cittaṁ pajānanti.


pli: Tepi maṁ evaṁ jāneyyuṁ:


pli: ‘passatha, bho, imaṁ kulaputtaṁ saddhā agārasmā anagāriyaṁ pabbajito samāno vokiṇṇo viharati pāpakehi akusalehi dhammehī’ti.


pli: devatāpi kho santi iddhimantiniyo dibbacakkhukā paracittaviduniyo.


pli: Tā dūratopi passanti, āsannāpi na dissanti, cetasāpi cittaṁ jānanti.


pli: Tāpi maṁ evaṁ jāneyyuṁ:


pli: So lokaṁyeva adhipatiṁ karitvā akusalaṁ pajahati, kusalaṁ bhāveti, sāvajjaṁ pajahati, anavajjaṁ bhāveti, suddhaṁ attānaṁ pariharati.


pli: Idaṁ vuccati, bhikkhave, lokādhipateyyaṁ.


pli: Idha, bhikkhave, bhikkhu araññagato vā rukkhamūlagato vā suññāgāragato vā iti paṭisañcikkhati:


pli: ‘na kho panāhaṁ cīvarahetu agārasmā anagāriyaṁ pabbajito.


pli: Na piṇḍapātahetu, na senāsanahetu, na itibhavābhavahetu agārasmā anagāriyaṁ pabbajito.


pli: Api ca khomhi otiṇṇo jātiyā jarāya maraṇena sokehi paridevehi dukkhehi domanassehi upāyāsehi, dukkhotiṇṇo dukkhapareto.


pli: Appeva nāma imassa kevalassa dukkhakkhandhassa antakiriyā paññāyethāti.


pli: Svākkhāto bhagavatā dhammo sandiṭṭhiko akāliko ehipassiko opaneyyiko paccattaṁ veditabbo viññūhīti.


pli: Santi kho pana me sabrahmacārī jānaṁ passaṁ viharanti.


pli: Ahañceva kho pana evaṁ svākkhāte dhammavinaye pabbajito samāno kusīto vihareyyaṁ pamatto, na metaṁ assa patirūpan’ti.


pli: So iti paṭisañcikkhati:


pli: ‘āraddhaṁ kho pana me vīriyaṁ bhavissati asallīnaṁ, upaṭṭhitā sati asammuṭṭhā, passaddho kāyo asāraddho, samāhitaṁ cittaṁ ekaggan’ti.


pli: So dhammaṁyeva adhipatiṁ karitvā akusalaṁ pajahati, kusalaṁ bhāveti, sāvajjaṁ pajahati, anavajjaṁ bhāveti, suddhaṁ attānaṁ pariharati.


pli: Idaṁ vuccati, bhikkhave, dhammādhipateyyaṁ.


pli: Imāni kho, bhikkhave, tīṇi ādhipateyyānīti.


pli: Natthi loke raho nāma,


pli: pāpakammaṁ pakubbato;


pli: Attā te purisa jānāti,


pli: saccaṁ vā yadi vā musā.


pli: Kalyāṇaṁ vata bho sakkhi,


pli: attānaṁ atimaññasi;


pli: Yo santaṁ attani pāpaṁ,


pli: attānaṁ parigūhasi.


pli: Passanti devā ca tathāgatā ca,


pli: Lokasmiṁ bālaṁ visamaṁ carantaṁ;


pli: Tasmā hi attādhipateyyako ca,


pli: Lokādhipo ca nipako ca jhāyī;


pli: Dhammādhipo ca anudhammacārī,


pli: Na hīyati saccaparakkamo muni.


pli: Pasayha māraṁ abhibhuyya antakaṁ,


pli: Yo ca phusī jātikkhayaṁ padhānavā;


pli: So tādiso lokavidū sumedho,


pli: Sabbesu dhammesu atammayo munī”ti.


pli: Dasamaṁ.


pli: Devadūtavaggo catuttho.


pli: Tassuddānaṁ


pli: Brahma ānanda sāriputto,


pli: Nidānaṁ hatthakena ca;


pli: Dūtā duve ca rājāno,


pli: Sukhumālādhipateyyena cāti.


title_pli: Aṅguttara Nikāya 3.41 5. Cūḷavagga

pli: Aṅguttara Nikāya 3.41


pli: 5. Cūḷavagga


pli: Sammukhībhāvasutta


pli: “Tiṇṇaṁ, bhikkhave, sammukhībhāvā saddho kulaputto bahuṁ puññaṁ pasavati.


pli: Katamesaṁ tiṇṇaṁ?


pli: Saddhāya, bhikkhave, sammukhībhāvā saddho kulaputto bahuṁ puññaṁ pasavati.


pli: Deyyadhammassa, bhikkhave, sammukhībhāvā saddho kulaputto bahuṁ puññaṁ pasavati.


pli: Dakkhiṇeyyānaṁ, bhikkhave, sammukhībhāvā saddho kulaputto bahuṁ puññaṁ pasavati.


pli: Imesaṁ kho, bhikkhave, tiṇṇaṁ sammukhībhāvā saddho kulaputto bahuṁ puññaṁ pasavatī”ti.


pli: Paṭhamaṁ.


title_pli: Aṅguttara Nikāya 3.42 5. Cūḷavagga

pli: Aṅguttara Nikāya 3.42


pli: Tiṭhānasutta


pli: “Tīhi, bhikkhave, ṭhānehi saddho pasanno veditabbo.


pli: Katamehi tīhi?


pli: Sīlavantānaṁ dassanakāmo hoti, saddhammaṁ sotukāmo hoti, vigatamalamaccherena cetasā agāraṁ ajjhāvasati muttacāgo payatapāṇi vossaggarato yācayogo dānasaṁvibhāgarato.


pli: Imehi kho, bhikkhave, tīhi ṭhānehi saddho pasanno veditabbo.


pli: Dassanakāmo sīlavataṁ,


pli: saddhammaṁ sotumicchati;


pli: Vinaye maccheramalaṁ,


pli: sa ve saddhoti vuccatī”ti.


pli: Dutiyaṁ.


title_pli: Aṅguttara Nikāya 3.43 5. Cūḷavagga

pli: Aṅguttara Nikāya 3.43


pli: 5. Cūḷavagga


pli: Atthavasasutta


pli: “Tayo, bhikkhave, atthavase sampassamānena alameva paresaṁ dhammaṁ desetuṁ.


pli: Katame tayo?


pli: Yo dhammaṁ deseti so atthappaṭisaṁvedī ca hoti dhammappaṭisaṁvedī ca.


pli: Yo dhammaṁ suṇāti so atthappaṭisaṁvedī ca hoti dhammappaṭisaṁvedī ca.


pli: Yo ceva dhammaṁ deseti yo ca dhammaṁ suṇāti ubho atthappaṭisaṁvedino ca honti dhammappaṭisaṁvedino ca.


pli: Ime kho, bhikkhave, tayo atthavase sampassamānena alameva paresaṁ dhammaṁ desetun”ti.


pli: Tatiyaṁ.


title_pli: Aṅguttara Nikāya 3.44 5. Cūḷavagga

pli: Aṅguttara Nikāya 3.44


pli: Kathāpavattisutta


pli: “Tīhi, bhikkhave, ṭhānehi kathā pavattinī hoti.


pli: Katamehi tīhi?


pli: Imehi kho, bhikkhave, tīhi ṭhānehi kathā pavattinī hotī”ti.


pli: Catutthaṁ.


title_pli: Aṅguttara Nikāya 3.45 5. Cūḷavagga

pli: Aṅguttara Nikāya 3.45


pli: Paṇḍitasutta


pli: “Tīṇimāni, bhikkhave, paṇḍitapaññattāni sappurisapaññattāni.


pli: Katamāni tīṇi?


pli: Dānaṁ, bhikkhave, paṇḍitapaññattaṁ sappurisapaññattaṁ.


pli: Pabbajjā, bhikkhave, paṇḍitapaññattā sappurisapaññattā.


pli: Mātāpitūnaṁ, bhikkhave, upaṭṭhānaṁ paṇḍitapaññattaṁ sappurisapaññattaṁ.


pli: Imāni kho, bhikkhave, tīṇi paṇḍitapaññattāni sappurisapaññattānīti.


pli: Sabbhi dānaṁ upaññattaṁ,


pli: ahiṁsā saṁyamo damo;


pli: Mātāpitu upaṭṭhānaṁ,


pli: santānaṁ brahmacārinaṁ.


pli: Sataṁ etāni ṭhānāni,


pli: yāni sevetha paṇḍito;


pli: Ariyo dassanasampanno,


pli: sa lokaṁ bhajate sivan”ti.


pli: Pañcamaṁ.


title_pli: Aṅguttara Nikāya 3.46 5. Cūḷavagga

pli: Aṅguttara Nikāya 3.46


pli: 5. Cūḷavagga


pli: Sīlavantasutta


pli: “Yaṁ, bhikkhave, sīlavanto pabbajitā gāmaṁ vā nigamaṁ vā upanissāya viharanti.


pli: Tattha manussā tīhi ṭhānehi bahuṁ puññaṁ pasavanti.


pli: Katamehi tīhi?


pli: Kāyena, vācāya, manasā.


pli: Yaṁ, bhikkhave, sīlavanto pabbajitā gāmaṁ vā nigamaṁ vā upanissāya viharanti.


pli: Tattha manussā imehi tīhi ṭhānehi bahuṁ puññaṁ pasavantī”ti.


pli: Chaṭṭhaṁ.


title_pli: Aṅguttara Nikāya 3.47 5. Cūḷavagga

pli: Aṅguttara Nikāya 3.47


pli: Saṅkhatalakkhaṇasutta


pli: “Tīṇimāni, bhikkhave, saṅkhatassa saṅkhatalakkhaṇāni.


pli: Katamāni tīṇi?


pli: Uppādo paññāyati, vayo paññāyati, ṭhitassa aññathattaṁ paññāyati.


pli: Imāni kho, bhikkhave, tīṇi saṅkhatassa saṅkhatalakkhaṇānī”ti.


pli: Sattamaṁ.


pli: Asaṅkhatalakkhaṇasutta


pli: “Tīṇimāni, bhikkhave, asaṅkhatassa asaṅkhatalakkhaṇāni.


pli: Na uppādo paññāyati, na vayo paññāyati, na ṭhitassa aññathattaṁ paññāyati.


pli: Imāni kho, bhikkhave, tīṇi asaṅkhatassa asaṅkhatalakkhaṇānī”ti.


pli: Aṭṭhamaṁ.


title_pli: Aṅguttara Nikāya 3.48 5. Cūḷavagga

pli: Aṅguttara Nikāya 3.48


pli: 5. Cūḷavagga


pli: Pabbatarājasutta


pli: “Himavantaṁ, bhikkhave, pabbatarājaṁ nissāya mahāsālā tīhi vaḍḍhīhi vaḍḍhanti.


pli: Katamāhi tīhi?


pli: Sākhāpattapalāsena vaḍḍhanti, tacapapaṭikāya vaḍḍhanti, pheggusārena vaḍḍhanti.


pli: Himavantaṁ, bhikkhave, pabbatarājaṁ nissāya mahāsālā imāhi tīhi vaḍḍhīhi vaḍḍhanti.


pli: Evamevaṁ kho, bhikkhave, saddhaṁ kulapatiṁ nissāya anto jano tīhi vaḍḍhīhi vaḍḍhati.


pli: Saddhāya vaḍḍhati, sīlena vaḍḍhati, paññāya vaḍḍhati.


pli: Saddhaṁ, bhikkhave, kulapatiṁ nissāya anto jano imāhi tīhi vaḍḍhīhi vaḍḍhatīti.


pli: Yathāpi pabbato selo,


pli: araññasmiṁ brahāvane;


pli: Taṁ rukkhā upanissāya,


pli: vaḍḍhante te vanappatī.


pli: Tatheva sīlasampannaṁ,


pli: saddhaṁ kulapatiṁ idha;


pli: Upanissāya vaḍḍhanti,


pli: puttadārā ca bandhavā;


pli: Amaccā ñātisaṅghā ca,


pli: ye cassa anujīvino.


pli: Tyāssa sīlavato sīlaṁ,


pli: cāgaṁ sucaritāni ca;


pli: Passamānānukubbanti,


pli: attamatthaṁ vicakkhaṇā.


pli: Idha dhammaṁ caritvāna,


pli: maggaṁ sugatigāminaṁ;


pli: Nandino devalokasmiṁ,


pli: modanti kāmakāmino”ti.


pli: Navamaṁ.


title_pli: Aṅguttara Nikāya 3.49 5. Cūḷavagga

pli: Aṅguttara Nikāya 3.49


pli: 5. Cūḷavagga


pli: Ātappakaraṇīyasutta


pli: “Tīhi, bhikkhave, ṭhānehi ātappaṁ karaṇīyaṁ.


pli: Katamehi tīhi?


pli: Anuppannānaṁ pāpakānaṁ akusalānaṁ dhammānaṁ anuppādāya ātappaṁ karaṇīyaṁ, anuppannānaṁ kusalānaṁ dhammānaṁ uppādāya ātappaṁ karaṇīyaṁ, uppannānaṁ sārīrikānaṁ vedanānaṁ dukkhānaṁ tibbānaṁ kharānaṁ kaṭukānaṁ asātānaṁ amanāpānaṁ pāṇaharānaṁ adhivāsanāya ātappaṁ karaṇīyaṁ.


pli: Imehi tīhi, bhikkhave, ṭhānehi ātappaṁ karaṇīyaṁ.


pli: Yato kho, bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya ātappaṁ karoti, anuppannānaṁ kusalānaṁ dhammānaṁ uppādāya ātappaṁ karoti, uppannānaṁ sārīrikānaṁ vedanānaṁ dukkhānaṁ tibbānaṁ kharānaṁ kaṭukānaṁ asātānaṁ amanāpānaṁ pāṇaharānaṁ adhivāsanāya ātappaṁ karoti.


pli: Ayaṁ vuccati, bhikkhave, bhikkhu ātāpī nipako sato sammā dukkhassa antakiriyāyā”ti.


pli: Dasamaṁ.


title_pli: Aṅguttara Nikāya 3.5 1. Bālavagga

pli: Aṅguttara Nikāya 3.5


pli: 1. Bālavagga


pli: Ayonisosutta


pli: “Tīhi, bhikkhave, dhammehi samannāgato bālo veditabbo.


pli: Ayoniso pañhaṁ kattā hoti, ayoniso pañhaṁ vissajjetā hoti, parassa kho pana yoniso pañhaṁ vissajjitaṁ parimaṇḍalehi padabyañjanehi siliṭṭhehi upagatehi nābbhanumoditā hoti.


pli: Imehi kho, bhikkhave, tīhi dhammehi samannāgato bālo veditabbo.


pli: Tīhi, bhikkhave, dhammehi samannāgato paṇḍito veditabbo.


pli: Yoniso pañhaṁ kattā hoti, yoniso pañhaṁ vissajjetā hoti, parassa kho pana yoniso pañhaṁ vissajjitaṁ parimaṇḍalehi padabyañjanehi siliṭṭhehi upagatehi abbhanumoditā hoti.


pli: Imehi kho, bhikkhave, tīhi dhammehi samannāgato paṇḍito veditabbo.


pli: Tasmātiha …pe….


pli: Pañcamaṁ.


title_pli: Aṅguttara Nikāya 3.50 5. Cūḷavagga

pli: Aṅguttara Nikāya 3.50


pli: 5. Cūḷavagga


pli: Mahācorasutta


pli: “Tīhi, bhikkhave, aṅgehi samannāgato mahācoro sandhimpi chindati, nillopampi harati, ekāgārikampi karoti, paripanthepi tiṭṭhati.


pli: Katamehi tīhi?


pli: Idha, bhikkhave, mahācoro visamanissito ca hoti, gahananissito ca hoti, balavanissito ca hoti.


pli: Kathañca, bhikkhave, mahācoro visamanissito hoti?


pli: Idha, bhikkhave, mahācoro nadīviduggaṁ vā nissito hoti pabbatavisamaṁ vā.


pli: Evaṁ kho, bhikkhave, mahācoro visamanissito hoti.


pli: Kathañca, bhikkhave, mahācoro gahananissito hoti?


pli: Idha, bhikkhave, mahācoro tiṇagahanaṁ vā nissito hoti, rukkhagahanaṁ vā rodhaṁ vā mahāvanasaṇḍaṁ vā.


pli: Evaṁ kho, bhikkhave, mahācoro gahananissito hoti.


pli: Kathañca, bhikkhave, mahācoro balavanissito hoti?


pli: Idha, bhikkhave, mahācoro rājānaṁ vā rājamahāmattānaṁ vā nissito hoti.


pli: Tassa evaṁ hoti:


pli: ‘sace maṁ koci kiñci vakkhati, ime me rājāno vā rājamahāmattā vā pariyodhāya atthaṁ bhaṇissantī’ti.


pli: Sace naṁ koci kiñci āha, tyāssa rājāno vā rājamahāmattā vā pariyodhāya atthaṁ bhaṇanti.


pli: Evaṁ kho, bhikkhave, mahācoro balavanissito hoti.


pli: Ime kho, bhikkhave, tīhi aṅgehi samannāgato mahācoro sandhimpi chindati, nillopampi harati, ekāgārikampi karoti, paripanthepi tiṭṭhati.


pli: Evamevaṁ kho, bhikkhave, tīhi aṅgehi samannāgato pāpabhikkhu khataṁ upahataṁ attānaṁ pariharati, sāvajjo ca hoti sānuvajjo ca viññūnaṁ, bahuñca apuññaṁ pasavati.


pli: Idha, bhikkhave, pāpabhikkhu visamanissito ca hoti gahananissito ca balavanissito ca.


pli: Kathañca, bhikkhave, pāpabhikkhu visamanissito hoti?


pli: Idha, bhikkhave, pāpabhikkhu visamena kāyakammena samannāgato hoti, visamena vacīkammena samannāgato hoti, visamena manokammena samannāgato hoti.


pli: Evaṁ kho, bhikkhave, pāpabhikkhu visamanissito hoti.


pli: Kathañca, bhikkhave, pāpabhikkhu gahananissito hoti?


pli: Idha, bhikkhave, pāpabhikkhu micchādiṭṭhiko hoti, antaggāhikāya diṭṭhiyā samannāgato hoti.


pli: Evaṁ kho, bhikkhave, pāpabhikkhu gahananissito hoti.


pli: Kathañca, bhikkhave, pāpabhikkhu balavanissito hoti?


pli: Idha, bhikkhave, pāpabhikkhu rājānaṁ vā rājamahāmattānaṁ vā nissito hoti.


pli: Evaṁ kho, bhikkhave, pāpabhikkhu balavanissito hoti.


pli: Imehi kho, bhikkhave, tīhi dhammehi samannāgato pāpabhikkhu khataṁ upahataṁ attānaṁ pariharati, sāvajjo ca hoti sānuvajjo ca viññūnaṁ, bahuñca apuññaṁ pasavatī”ti.


pli: Ekādasamaṁ.


pli: Cūḷavaggo pañcamo.


pli: Tassuddānaṁ


pli: Sammukhī ṭhānatthavasaṁ,


pli: pavatti paṇḍita sīlavaṁ;


pli: Saṅkhataṁ pabbatātappaṁ,


pli: mahācorenekādasāti.


pli: Paṭhamo paṇṇāsako samatto.


title_pli: Aṅguttara Nikāya 3.51 6. Brāhmaṇavagga

pli: Aṅguttara Nikāya 3.51


pli: 6. Brāhmaṇavagga


pli: Paṭhamadvebrāhmaṇasutta


pli: Atha kho dve brāhmaṇā jiṇṇā vuddhā mahallakā addhagatā vayoanuppattā vīsavassasatikā jātiyā yena bhagavā tenupasaṅkamiṁsu; upasaṅkamitvā bhagavatā saddhiṁ sammodiṁsu.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdiṁsu. Ekamantaṁ nisinnā kho te brāhmaṇā bhagavantaṁ etadavocuṁ:


pli: “mayamassu, bho gotama, brāhmaṇā jiṇṇā vuddhā mahallakā addhagatā vayoanuppattā vīsavassasatikā jātiyā;


pli: te camhā akatakalyāṇā akatakusalā akatabhīruttāṇā.


pli: Ovadatu no bhavaṁ gotamo, anusāsatu no bhavaṁ gotamo yaṁ amhākaṁ assa dīgharattaṁ hitāya sukhāyā”ti.


pli: “Taggha tumhe, brāhmaṇā, jiṇṇā vuddhā mahallakā addhagatā vayoanuppattā vīsavassasatikā jātiyā;


pli: te cattha akatakalyāṇā akatakusalā akatabhīruttāṇā.


pli: Upanīyati kho ayaṁ, brāhmaṇā, loko jarāya byādhinā maraṇena.


pli: Evaṁ upanīyamāne kho, brāhmaṇā, loke jarāya byādhinā maraṇena, yo idha kāyena saṁyamo vācāya saṁyamo manasā saṁyamo, taṁ tassa petassa tāṇañca leṇañca dīpañca saraṇañca parāyaṇañcāti.


pli: Upanīyati jīvitamappamāyu,


pli: Jarūpanītassa na santi tāṇā;


pli: Etaṁ bhayaṁ maraṇe pekkhamāno,


pli: Puññāni kayirātha sukhāvahāni.


pli: Yodha kāyena saṁyamo,


pli: Vācāya uda cetasā;


pli: Taṁ tassa petassa sukhāya hoti,


pli: Yaṁ jīvamāno pakaroti puññan”ti.


pli: Paṭhamaṁ.


title_pli: Aṅguttara Nikāya 3.52 6. Brāhmaṇavagga

pli: Aṅguttara Nikāya 3.52


pli: 6. Brāhmaṇavagga


pli: Dutiyadvebrāhmaṇasutta


pli: Atha kho dve brāhmaṇā jiṇṇā vuddhā mahallakā addhagatā vayoanuppattā vīsavassasatikā jātiyā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te brāhmaṇā bhagavantaṁ etadavocuṁ:


pli: “mayamassu, bho gotama, brāhmaṇā jiṇṇā vuddhā mahallakā addhagatā vayoanuppattā vīsavassasatikā jātiyā;


pli: te camhā akatakalyāṇā akatakusalā akatabhīruttāṇā.


pli: Ovadatu no bhavaṁ gotamo, anusāsatu no bhavaṁ gotamo yaṁ amhākaṁ assa dīgharattaṁ hitāya sukhāyā”ti.


pli: “Taggha tumhe, brāhmaṇā, jiṇṇā vuddhā mahallakā addhagatā vayoanuppattā vīsavassasatikā jātiyā;


pli: te cattha akatakalyāṇā akatakusalā akatabhīruttāṇā.


pli: Āditto kho ayaṁ, brāhmaṇā, loko jarāya byādhinā maraṇena.


pli: Evaṁ āditte kho, brāhmaṇā, loke jarāya byādhinā maraṇena, yo idha kāyena saṁyamo vācāya saṁyamo manasā saṁyamo, taṁ tassa petassa tāṇañca leṇañca dīpañca saraṇañca parāyaṇañcāti.


pli: Ādittasmiṁ agārasmiṁ,


pli: yaṁ nīharati bhājanaṁ;


pli: Taṁ tassa hoti atthāya,


pli: no ca yaṁ tattha ḍayhati.


pli: Evaṁ āditto kho loko,


pli: jarāya maraṇena ca;


pli: Nīharetheva dānena,


pli: dinnaṁ hoti sunīhataṁ.


pli: Yodha kāyena saṁyamo,


pli: Vācāya uda cetasā;


pli: Taṁ tassa petassa sukhāya hoti,


pli: Yaṁ jīvamāno pakaroti puññan”ti.


pli: Dutiyaṁ.


title_pli: Aṅguttara Nikāya 3.53 6. Brāhmaṇavagga

pli: Aṅguttara Nikāya 3.53


pli: 6. Brāhmaṇavagga


pli: Aññatarabrāhmaṇasutta


pli: Atha kho aññataro brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi …pe… ekamantaṁ nisinno kho so brāhmaṇo bhagavantaṁ etadavoca:


pli: “‘sandiṭṭhiko dhammo sandiṭṭhiko dhammo’ti, bho gotama, vuccati.


pli: Kittāvatā nu kho, bho gotama, sandiṭṭhiko dhammo hoti akāliko ehipassiko opaneyyiko paccattaṁ veditabbo viññūhī”ti?


pli: “Ratto kho, brāhmaṇa, rāgena abhibhūto pariyādinnacitto attabyābādhāyapi ceteti, parabyābādhāyapi ceteti, ubhayabyābādhāyapi ceteti, cetasikampi dukkhaṁ domanassaṁ paṭisaṁvedeti.


pli: Rāge pahīne nevattabyābādhāyapi ceteti, na parabyābādhāyapi ceteti, na ubhayabyābādhāyapi ceteti, na cetasikaṁ dukkhaṁ domanassaṁ paṭisaṁvedeti.


pli: Ratto kho …pe… kāyena duccaritaṁ carati, vācāya duccaritaṁ carati, manasā duccaritaṁ carati.


pli: Rāge pahīne neva kāyena duccaritaṁ carati, na vācāya duccaritaṁ carati, na manasā duccaritaṁ carati.


pli: Ratto kho …pe… attatthampi yathābhūtaṁ nappajānāti, paratthampi yathābhūtaṁ nappajānāti, ubhayatthampi yathābhūtaṁ nappajānāti.


pli: Rāge pahīne attatthampi yathābhūtaṁ pajānāti, paratthampi yathābhūtaṁ pajānāti, ubhayatthampi yathābhūtaṁ pajānāti.


pli: Evampi kho, brāhmaṇa, sandiṭṭhiko dhammo hoti …pe….


pli: Duṭṭho kho, brāhmaṇa, dosena abhibhūto pariyādinnacitto attabyābādhāyapi ceteti, parabyābādhāyapi ceteti, ubhayabyābādhāyapi ceteti, cetasikampi dukkhaṁ domanassaṁ paṭisaṁvedeti.


pli: Dose pahīne nevattabyābādhāyapi ceteti, na parabyābādhāyapi ceteti, na ubhayabyābādhāyapi ceteti, na cetasikampi dukkhaṁ domanassaṁ paṭisaṁvedeti.


pli: Mūḷho kho, brāhmaṇa, mohena abhibhūto pariyādinnacitto attabyābādhāyapi ceteti, parabyābādhāyapi ceteti, ubhayabyābādhāyapi ceteti, cetasikampi dukkhaṁ domanassaṁ paṭisaṁvedeti.


pli: Mohe pahīne nevattabyābādhāyapi ceteti, na parabyābādhāyapi ceteti, na ubhayabyābādhāyapi ceteti, na cetasikaṁ dukkhaṁ domanassaṁ paṭisaṁvedeti.


pli: Evaṁ kho, brāhmaṇa, sandiṭṭhiko dhammo hoti akāliko ehipassiko opaneyyiko paccattaṁ veditabbo viññūhī”ti.


pli: “Abhikkantaṁ, bho gotama, abhikkantaṁ, bho gotama.


pli: Seyyathāpi, bho gotama, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya: ‘cakkhumanto rūpāni dakkhantī’ti; evamevaṁ bhotā gotamena anekapariyāyena dhammo pakāsito.


pli: Esāhaṁ bhavantaṁ gotamaṁ saraṇaṁ gacchāmi dhammañca bhikkhusaṅghañca.


pli: Upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Tatiyaṁ.


title_pli: Aṅguttara Nikāya 3.54 6. Brāhmaṇavagga

pli: Aṅguttara Nikāya 3.54


pli: 6. Brāhmaṇavagga


pli: Paribbājakasutta


pli: Atha kho aññataro brāhmaṇaparibbājako yena bhagavā tenupasaṅkami; upasaṅkamitvā …pe… ekamantaṁ nisinno kho so brāhmaṇaparibbājako bhagavantaṁ etadavoca:


pli: “‘sandiṭṭhiko dhammo sandiṭṭhiko dhammo’ti, bho gotama, vuccati.


pli: Kittāvatā nu kho, bho gotama, sandiṭṭhiko dhammo hoti akāliko ehipassiko opaneyyiko paccattaṁ veditabbo viññūhī”ti?


pli: “Ratto kho, brāhmaṇa, rāgena abhibhūto pariyādinnacitto attabyābādhāyapi ceteti, parabyābādhāyapi ceteti, ubhayabyābādhāyapi ceteti, cetasikampi dukkhaṁ domanassaṁ paṭisaṁvedeti.


pli: Rāge pahīne nevattabyābādhāyapi ceteti, na parabyābādhāyapi ceteti, na ubhayabyābādhāyapi ceteti, na cetasikampi dukkhaṁ domanassaṁ paṭisaṁvedeti.


pli: Ratto kho, brāhmaṇa, rāgena abhibhūto pariyādinnacitto kāyena duccaritaṁ carati, vācāya duccaritaṁ carati, manasā duccaritaṁ carati.


pli: Rāge pahīne neva kāyena duccaritaṁ carati, na vācāya duccaritaṁ carati, na manasā duccaritaṁ carati.


pli: Ratto kho, brāhmaṇa, rāgena abhibhūto pariyādinnacitto attatthampi yathābhūtaṁ nappajānāti, paratthampi yathābhūtaṁ nappajānāti, ubhayatthampi yathābhūtaṁ nappajānāti.


pli: Rāge pahīne attatthampi yathābhūtaṁ pajānāti, paratthampi yathābhūtaṁ pajānāti, ubhayatthampi yathābhūtaṁ pajānāti.


pli: Evampi kho, brāhmaṇa, sandiṭṭhiko dhammo hoti …pe….


pli: Duṭṭho kho, brāhmaṇa, dosena …pe…


pli: mūḷho kho, brāhmaṇa, mohena abhibhūto pariyādinnacitto attabyābādhāyapi ceteti, parabyābādhāyapi ceteti, ubhayabyābādhāyapi ceteti, cetasikampi dukkhaṁ domanassaṁ paṭisaṁvedeti.


pli: Mohe pahīne nevattabyābādhāyapi ceteti, na parabyābādhāyapi ceteti, na ubhayabyābādhāyapi ceteti, na cetasikaṁ dukkhaṁ domanassaṁ paṭisaṁvedeti.


pli: Mūḷho kho, brāhmaṇa, mohena abhibhūto pariyādinnacitto, kāyena duccaritaṁ carati, vācāya duccaritaṁ carati, manasā duccaritaṁ carati.


pli: Mohe pahīne neva kāyena duccaritaṁ carati, na vācāya duccaritaṁ carati, na manasā duccaritaṁ carati.


pli: Mūḷho kho, brāhmaṇa, mohena abhibhūto pariyādinnacitto attatthampi yathābhūtaṁ nappajānāti, paratthampi yathābhūtaṁ nappajānāti, ubhayatthampi yathābhūtaṁ nappajānāti.


pli: Mohe pahīne attatthampi yathābhūtaṁ pajānāti, paratthampi yathābhūtaṁ pajānāti, ubhayatthampi yathābhūtaṁ pajānāti.


pli: Evaṁ kho, brāhmaṇa, sandiṭṭhiko dhammo hoti akāliko ehipassiko opaneyyiko paccattaṁ veditabbo viññūhī”ti.


pli: “Abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Catutthaṁ.


title_pli: Aṅguttara Nikāya 3.55 6. Brāhmaṇavagga

pli: Aṅguttara Nikāya 3.55


pli: 6. Brāhmaṇavagga


pli: Nibbutasutta


pli: Atha kho jāṇussoṇi brāhmaṇo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho jāṇussoṇi brāhmaṇo bhagavantaṁ etadavoca:


pli: “‘sandiṭṭhikaṁ nibbānaṁ sandiṭṭhikaṁ nibbānan’ti, bho gotama, vuccati.


pli: Kittāvatā nu kho, bho gotama, sandiṭṭhikaṁ nibbānaṁ hoti akālikaṁ ehipassikaṁ opaneyyikaṁ paccattaṁ veditabbaṁ viññūhī”ti?


pli: Ratto kho, brāhmaṇa, rāgena abhibhūto pariyādinnacitto attabyābādhāyapi ceteti, parabyābādhāyapi ceteti, ubhayabyābādhāyapi ceteti, cetasikampi dukkhaṁ domanassaṁ paṭisaṁvedeti.


pli: Rāge pahīne nevattabyābādhāyapi ceteti, na parabyābādhāyapi ceteti, na ubhayabyābādhāyapi ceteti, na cetasikampi dukkhaṁ domanassaṁ paṭisaṁvedeti.


pli: Evampi kho, brāhmaṇa, sandiṭṭhikaṁ nibbānaṁ hoti.


pli: Duṭṭho kho, brāhmaṇa …pe…


pli: mūḷho kho, brāhmaṇa, mohena abhibhūto pariyādinnacitto attabyābādhāyapi ceteti, parabyābādhāyapi ceteti, ubhayabyābādhāyapi ceteti, cetasikampi dukkhaṁ domanassaṁ paṭisaṁvedeti.


pli: Mohe pahīne nevattabyābādhāyapi ceteti, na parabyābādhāyapi ceteti, na ubhayabyābādhāyapi ceteti, na cetasikaṁ dukkhaṁ domanassaṁ paṭisaṁvedeti.


pli: Yato kho ayaṁ, brāhmaṇa, anavasesaṁ rāgakkhayaṁ paṭisaṁvedeti, anavasesaṁ dosakkhayaṁ paṭisaṁvedeti, anavasesaṁ mohakkhayaṁ paṭisaṁvedeti;


pli: evaṁ kho, brāhmaṇa, sandiṭṭhikaṁ nibbānaṁ hoti akālikaṁ ehipassikaṁ opaneyyikaṁ paccattaṁ veditabbaṁ viññūhī”ti.


pli: “Abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Pañcamaṁ.


title_pli: Aṅguttara Nikāya 3.56 6. Brāhmaṇavagga

pli: Aṅguttara Nikāya 3.56


pli: 6. Brāhmaṇavagga


pli: Palokasutta


pli: Atha kho aññataro brāhmaṇamahāsālo yena bhagavā tenupasaṅkami …pe… ekamantaṁ nisinno kho so brāhmaṇamahāsālo bhagavantaṁ etadavoca:


pli: “sutaṁ metaṁ, bho gotama, pubbakānaṁ brāhmaṇānaṁ vuddhānaṁ mahallakānaṁ ācariyapācariyānaṁ bhāsamānānaṁ:


pli: ‘pubbe sudaṁ ayaṁ loko avīci maññe phuṭo ahosi manussehi, kukkuṭasaṁpātikā gāmanigamarājadhāniyo’ti.


pli: Ko nu kho, bho gotama, hetu ko paccayo yenetarahi manussānaṁ khayo hoti, tanuttaṁ paññāyati, gāmāpi agāmā honti, nigamāpi anigamā honti, nagarāpi anagarā honti, janapadāpi ajanapadā hontī”ti?


pli: “Etarahi, brāhmaṇa, manussā adhammarāgarattā visamalobhābhibhūtā micchādhammaparetā.


pli: Te adhammarāgarattā visamalobhābhibhūtā micchādhammaparetā tiṇhāni satthāni gahetvā aññamaññaṁ jīvitā voropenti, tena bahū manussā kālaṁ karonti.


pli: Ayampi kho, brāhmaṇa, hetu ayaṁ paccayo yenetarahi manussānaṁ khayo hoti, tanuttaṁ paññāyati, gāmāpi agāmā honti, nigamāpi anigamā honti, nagarāpi anagarā honti, janapadāpi ajanapadā honti.


pli: Puna caparaṁ, brāhmaṇa, etarahi manussā adhammarāgarattā visamalobhābhibhūtā micchādhammaparetā.


pli: Tesaṁ adhammarāgarattānaṁ visamalobhābhibhūtānaṁ micchādhammaparetānaṁ devo na sammādhāraṁ anuppavecchati.


pli: Tena dubbhikkhaṁ hoti dussassaṁ setaṭṭhikaṁ salākāvuttaṁ.


pli: Tena bahū manussā kālaṁ karonti.


pli: Tesaṁ adhammarāgarattānaṁ visamalobhābhibhūtānaṁ micchādhammaparetānaṁ yakkhā vāḷe amanusse ossajjanti, tena bahū manussā kālaṁ karonti.


pli: Ayampi kho, brāhmaṇa, hetu ayaṁ paccayo yenetarahi manussānaṁ khayo hoti, tanuttaṁ paññāyati, gāmāpi agāmā honti, nigamāpi anigamā honti, nagarāpi anagarā honti, janapadāpi ajanapadā hontī”ti.


pli: “Abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Chaṭṭhaṁ.


title_pli: Aṅguttara Nikāya 3.57 6. Brāhmaṇavagga

pli: Aṅguttara Nikāya 3.57


pli: 6. Brāhmaṇavagga


pli: Vacchagottasutta


pli: Atha kho vacchagotto paribbājako yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho vacchagotto paribbājako bhagavantaṁ etadavoca:


pli: “sutaṁ metaṁ, bho gotama, samaṇo gotamo evamāha:


pli: ‘mayhameva dānaṁ dātabbaṁ, nāññesaṁ dānaṁ dātabbaṁ;


pli: mayhameva sāvakānaṁ dānaṁ dātabbaṁ, nāññesaṁ sāvakānaṁ dānaṁ dātabbaṁ;


pli: mayhameva dinnaṁ mahapphalaṁ, nāññesaṁ dinnaṁ mahapphalaṁ;


pli: mayhameva sāvakānaṁ dinnaṁ mahapphalaṁ, nāññesaṁ sāvakānaṁ dinnaṁ mahapphalan’ti.


pli: Ye te, bho gotama, evamāhaṁsu ‘samaṇo gotamo evamāha:


pli: “mayhameva dānaṁ dātabbaṁ, nāññesaṁ dānaṁ dātabbaṁ.


pli: Mayhameva sāvakānaṁ dānaṁ dātabbaṁ, nāññesaṁ sāvakānaṁ dānaṁ dātabbaṁ.


pli: Mayhameva dinnaṁ mahapphalaṁ, nāññesaṁ dinnaṁ mahapphalaṁ.


pli: Mayhameva sāvakānaṁ dinnaṁ mahapphalaṁ, nāññesaṁ sāvakānaṁ dinnaṁ mahapphalan”’ti.


pli: Kacci te bhoto gotamassa vuttavādino na ca bhavantaṁ gotamaṁ abhūtena abbhācikkhanti, dhammassa cānudhammaṁ byākaronti, na ca koci sahadhammiko vādānupāto gārayhaṁ ṭhānaṁ āgacchati?


pli: Anabbhakkhātukāmā hi mayaṁ bhavantaṁ gotaman”ti.


pli: “Ye te, vaccha, evamāhaṁsu:


pli: ‘samaṇo gotamo evamāha:


pli: “mayhameva dānaṁ dātabbaṁ …pe…


pli: nāññesaṁ sāvakānaṁ dinnaṁ mahapphalan”’ti


pli: na me te vuttavādino. Abbhācikkhanti ca pana maṁ asatā abhūtena.


pli: Yo kho, vaccha, paraṁ dānaṁ dadantaṁ vāreti so tiṇṇaṁ antarāyakaro hoti, tiṇṇaṁ pāripanthiko.


pli: Katamesaṁ tiṇṇaṁ?


pli: Dāyakassa puññantarāyakaro hoti, paṭiggāhakānaṁ lābhantarāyakaro hoti, pubbeva kho panassa attā khato ca hoti upahato ca.


pli: Yo kho, vaccha, paraṁ dānaṁ dadantaṁ vāreti so imesaṁ tiṇṇaṁ antarāyakaro hoti, tiṇṇaṁ pāripanthiko.


pli: Ahaṁ kho pana, vaccha, evaṁ vadāmi:


pli: ‘ye hi te candanikāya vā oligalle vā pāṇā, tatrapi yo thālidhovanaṁ vā sarāvadhovanaṁ vā chaḍḍeti:


pli: “ye tattha pāṇā te tena yāpentū”’ti, tato nidānampāhaṁ, vaccha, puññassa āgamaṁ vadāmi.


pli: Ko pana vādo manussabhūte.


pli: Api cāhaṁ, vaccha, sīlavato dinnaṁ mahapphalaṁ vadāmi, no tathā dussīlassa, so ca hoti pañcaṅgavippahīno pañcaṅgasamannāgato.


pli: Katamāni pañcaṅgāni pahīnāni honti?


pli: Kāmacchando pahīno hoti, byāpādo pahīno hoti, thinamiddhaṁ pahīnaṁ hoti, uddhaccakukkuccaṁ pahīnaṁ hoti, vicikicchā pahīnā hoti.


pli: Imāni pañcaṅgāni vippahīnāni honti.


pli: Katamehi pañcahi aṅgehi samannāgato hoti?


pli: Asekkhena sīlakkhandhena samannāgato hoti, asekkhena samādhikkhandhena samannāgato hoti, asekkhena paññākkhandhena samannāgato hoti, asekkhena vimuttikkhandhena samannāgato hoti, asekkhena vimuttiñāṇadassanakkhandhena samannāgato hoti;


pli: imehi pañcahi aṅgehi samannāgato hoti.


pli: Iti pañcaṅgavippahīne pañcaṅgasamannāgate dinnaṁ mahapphalanti vadāmīti.


pli: Iti kaṇhāsu setāsu,


pli: rohiṇīsu harīsu vā;


pli: Kammāsāsu sarūpāsu,


pli: gosu pārevatāsu vā.


pli: Yāsu kāsuci etāsu,


pli: danto jāyati puṅgavo;


pli: Dhorayho balasampanno,


pli: kalyāṇajavanikkamo;


pli: Tameva bhāre yuñjanti,


pli: nāssa vaṇṇaṁ parikkhare.


pli: Evamevaṁ manussesu,


pli: yasmiṁ kasmiñci jātiye;


pli: Khattiye brāhmaṇe vesse,


pli: sudde caṇḍālapukkuse.


pli: danto jāyati subbato;


pli: Dhammaṭṭho sīlasampanno,


pli: saccavādī hirīmano.


pli: Pahīnajātimaraṇo,


pli: brahmacariyassa kevalī;


pli: Pannabhāro visaṁyutto,


pli: katakicco anāsavo.


pli: Pāragū sabbadhammānaṁ,


pli: anupādāya nibbuto;


pli: Tasmiṁyeva viraje khette,


pli: vipulā hoti dakkhiṇā.


pli: Bālā ca avijānantā,


pli: dummedhā assutāvino;


pli: Bahiddhā denti dānāni,


pli: na hi sante upāsare.


pli: Ye ca sante upāsanti,


pli: sappaññe dhīrasammate;


pli: Saddhā ca nesaṁ sugate,


pli: mūlajātā patiṭṭhitā.


pli: Devalokañca te yanti,


pli: kule vā idha jāyare;


pli: Anupubbena nibbānaṁ,


pli: adhigacchanti paṇḍitā”ti.


pli: Sattamaṁ.


title_pli: Aṅguttara Nikāya 3.58 6. Brāhmaṇavagga

pli: Aṅguttara Nikāya 3.58


pli: 6. Brāhmaṇavagga


pli: Tikaṇṇasutta


pli: Atha kho tikaṇṇo brāhmaṇo yena bhagavā tenupasaṅkami; upasaṅkamitvā bhagavatā saddhiṁ …pe…


pli: ekamantaṁ nisinno kho tikaṇṇo brāhmaṇo bhagavato sammukhā tevijjānaṁ sudaṁ brāhmaṇānaṁ vaṇṇaṁ bhāsati:


pli: “evampi tevijjā brāhmaṇā, itipi tevijjā brāhmaṇā”ti.


pli: “Yathā kathaṁ pana, brāhmaṇa, brāhmaṇā brāhmaṇaṁ tevijjaṁ paññāpentī”ti?


pli: “Idha, bho gotama, brāhmaṇo ubhato sujāto hoti mātito ca pitito ca, saṁsuddhagahaṇiko yāva sattamā pitāmahayugā, akkhitto anupakkuṭṭho jātivādena, ajjhāyako, mantadharo, tiṇṇaṁ vedānaṁ pāragū sanighaṇḍukeṭubhānaṁ sākkharappabhedānaṁ itihāsapañcamānaṁ, padako, veyyākaraṇo, lokāyatamahāpurisalakkhaṇesu anavayoti.


pli: Evaṁ kho, bho gotama, brāhmaṇā brāhmaṇaṁ tevijjaṁ paññāpentī”ti.


pli: “Aññathā kho, brāhmaṇa, brāhmaṇā brāhmaṇaṁ tevijjaṁ paññāpenti, aññathā ca pana ariyassa vinaye tevijjo hotī”ti.


pli: “Yathā kathaṁ pana, bho gotama, ariyassa vinaye tevijjo hoti?


pli: Sādhu me bhavaṁ gotamo tathā dhammaṁ desetu yathā ariyassa vinaye tevijjo hotī”ti.


pli: “Tena hi, brāhmaṇa, suṇāhi, sādhukaṁ manasi karohi; bhāsissāmī”ti.


pli: “Evaṁ, bho”ti kho tikaṇṇo brāhmaṇo bhagavato paccassosi.


pli: Bhagavā etadavoca:


pli: “Idha, brāhmaṇa, bhikkhu vivicceva kāmehi vivicca akusalehi dhammehi savitakkaṁ savicāraṁ vivekajaṁ pītisukhaṁ paṭhamaṁ jhānaṁ upasampajja viharati.


pli: Vitakkavicārānaṁ vūpasamā ajjhattaṁ sampasādanaṁ cetaso ekodibhāvaṁ avitakkaṁ avicāraṁ samādhijaṁ pītisukhaṁ dutiyaṁ jhānaṁ upasampajja viharati.


pli: Pītiyā ca virāgā upekkhako ca viharati sato ca sampajāno, sukhañca kāyena paṭisaṁvedeti yaṁ taṁ ariyā ācikkhanti: ‘upekkhako satimā sukhavihārī’ti tatiyaṁ jhānaṁ upasampajja viharati.


pli: Sukhassa ca pahānā dukkhassa ca pahānā, pubbeva somanassadomanassānaṁ atthaṅgamā adukkhamasukhaṁ upekkhāsatipārisuddhiṁ catutthaṁ jhānaṁ upasampajja viharati.


pli: So evaṁ samāhite citte parisuddhe pariyodāte anaṅgaṇe vigatūpakkilese mudubhūte kammaniye ṭhite āneñjappatte pubbenivāsānussatiñāṇāya cittaṁ abhininnāmeti.


pli: So anekavihitaṁ pubbenivāsaṁ anussarati, seyyathidaṁ—ekampi jātiṁ dvepi jātiyo tissopi jātiyo catassopi jātiyo pañcapi jātiyo dasapi jātiyo vīsampi jātiyo tiṁsampi jātiyo cattārīsampi jātiyo paññāsampi jātiyo jātisatampi jātisahassampi jātisatasahassampi, anekepi saṁvaṭṭakappe anekepi vivaṭṭakappe anekepi saṁvaṭṭavivaṭṭakappe: ‘amutrāsiṁ evaṁnāmo evaṅgotto evaṁvaṇṇo evamāhāro evaṁsukhadukkhappaṭisaṁvedī evamāyupariyanto, so tato cuto amutra udapādiṁ. Tatrāpāsiṁ evaṁnāmo evaṅgotto evaṁvaṇṇo evamāhāro evaṁsukhadukkhappaṭisaṁvedī evamāyupariyanto, so tato cuto idhūpapanno’ti. Iti sākāraṁ sauddesaṁ anekavihitaṁ pubbenivāsaṁ anussarati.


pli: Ayamassa paṭhamā vijjā adhigatā hoti;


pli: avijjā vihatā, vijjā uppannā; tamo vihato, āloko uppanno yathā taṁ appamattassa ātāpino pahitattassa viharato.


pli: So evaṁ samāhite citte parisuddhe pariyodāte anaṅgaṇe vigatūpakkilese mudubhūte kammaniye ṭhite āneñjappatte sattānaṁ cutūpapātañāṇāya cittaṁ abhininnāmeti.


pli: So dibbena cakkhunā visuddhena atikkantamānusakena satte passati cavamāne upapajjamāne hīne paṇīte suvaṇṇe dubbaṇṇe, sugate duggate yathākammūpage satte pajānāti: ‘ime vata bhonto sattā kāyaduccaritena samannāgatā …pe… manoduccaritena samannāgatā ariyānaṁ upavādakā micchādiṭṭhikā micchādiṭṭhikammasamādānā, te kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapannā. Ime vā pana bhonto sattā kāyasucaritena samannāgatā, vacīsucaritena samannāgatā, manosucaritena samannāgatā ariyānaṁ anupavādakā sammādiṭṭhikā sammādiṭṭhikammasamādānā, te kāyassa bhedā paraṁ maraṇā sugatiṁ saggaṁ lokaṁ upapannā’ti. Iti dibbena cakkhunā visuddhena atikkantamānusakena satte passati cavamāne upapajjamāne hīne paṇīte suvaṇṇe dubbaṇṇe, sugate duggate yathākammūpage satte pajānāti.


pli: Ayamassa dutiyā vijjā adhigatā hoti;


pli: So evaṁ samāhite citte parisuddhe pariyodāte anaṅgaṇe vigatūpakkilese mudubhūte kammaniye ṭhite āneñjappatte āsavānaṁ khayañāṇāya cittaṁ abhininnāmeti.


pli: So ‘idaṁ dukkhan’ti yathābhūtaṁ pajānāti, ‘ayaṁ dukkhasamudayo’ti yathābhūtaṁ pajānāti, ‘ayaṁ dukkhanirodho’ti yathābhūtaṁ pajānāti, ‘ayaṁ dukkhanirodhagāminī paṭipadā’ti yathābhūtaṁ pajānāti;


pli: ‘ime āsavā’ti yathābhūtaṁ pajānāti, ‘ayaṁ āsavasamudayo’ti yathābhūtaṁ pajānāti, ‘ayaṁ āsavanirodho’ti yathābhūtaṁ pajānāti, ‘ayaṁ āsavanirodhagāminī paṭipadā’ti yathābhūtaṁ pajānāti.


pli: Tassa evaṁ jānato evaṁ passato kāmāsavāpi cittaṁ vimuccati, bhavāsavāpi cittaṁ vimuccati, avijjāsavāpi cittaṁ vimuccati;


pli: vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: Ayamassa tatiyā vijjā adhigatā hoti;


pli: avijjā vihatā, vijjā uppannā; tamo vihato, āloko uppanno yathā taṁ appamattassa ātāpino pahitattassa viharatoti.


pli: Anuccāvacasīlassa,


pli: nipakassa ca jhāyino;


pli: Cittaṁ yassa vasībhūtaṁ,


pli: ekaggaṁ susamāhitaṁ.


pli: Taṁ ve tamonudaṁ dhīraṁ,


pli: tevijjaṁ maccuhāyinaṁ;


pli: Hitaṁ devamanussānaṁ,


pli: āhu sabbappahāyinaṁ.


pli: Tīhi vijjāhi sampannaṁ,


pli: asammūḷhavihārinaṁ;


pli: Buddhaṁ antimadehinaṁ,


pli: taṁ namassanti gotamaṁ.


pli: Pubbenivāsaṁ yo vedī,


pli: saggāpāyañca passati;


pli: Atho jātikkhayaṁ patto,


pli: abhiññāvosito muni.


pli: Etāhi tīhi vijjāhi,


pli: tevijjo hoti brāhmaṇo;


pli: Tamahaṁ vadāmi tevijjaṁ,


pli: nāññaṁ lapitalāpananti.


pli: Evaṁ kho, brāhmaṇa, ariyassa vinaye tevijjo hotī”ti.


pli: “Aññathā, bho gotama, brāhmaṇānaṁ tevijjo, aññathā ca pana ariyassa vinaye tevijjo hoti.


pli: Imassa ca pana, bho gotama, ariyassa vinaye tevijjassa brāhmaṇānaṁ tevijjo kalaṁ nāgghati soḷasiṁ.


pli: Abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Aṭṭhamaṁ.


title_pli: Aṅguttara Nikāya 3.59 6. Brāhmaṇavagga

pli: Aṅguttara Nikāya 3.59


pli: 6. Brāhmaṇavagga


pli: Jāṇussoṇisutta


pli: Atha kho jāṇussoṇi brāhmaṇo yena bhagavā tenupasaṅkami; upasaṅkamitvā bhagavatā saddhiṁ …pe… ekamantaṁ nisinno kho jāṇussoṇi brāhmaṇo bhagavantaṁ etadavoca:


pli: “yassassu, bho gotama, yañño vā saddhaṁ vā thālipāko vā deyyadhammaṁ vā, tevijjesu brāhmaṇesu dānaṁ dadeyyā”ti.


pli: “Yathā kathaṁ pana, brāhmaṇa, brāhmaṇā tevijjaṁ paññapentī”ti?


pli: “Idha kho, bho gotama, brāhmaṇo ubhato sujāto hoti mātito ca pitito ca saṁsuddhagahaṇiko yāva sattamā pitāmahayugā akkhitto anupakkuṭṭho jātivādena, ajjhāyako mantadharo, tiṇṇaṁ vedānaṁ pāragū sanighaṇḍukeṭubhānaṁ sākkharappabhedānaṁ itihāsapañcamānaṁ, padako, veyyākaraṇo, lokāyatamahāpurisalakkhaṇesu anavayoti.


pli: Evaṁ kho, bho gotama, brāhmaṇā tevijjaṁ paññapentī”ti.


pli: “Aññathā kho, brāhmaṇa, brāhmaṇā brāhmaṇaṁ tevijjaṁ paññapenti, aññathā ca pana ariyassa vinaye tevijjo hotī”ti.


pli: “Yathā kathaṁ pana, bho gotama, ariyassa vinaye tevijjo hoti?


pli: Sādhu me bhavaṁ gotamo tathā dhammaṁ desetu yathā ariyassa vinaye tevijjo hotī”ti.


pli: “Tena hi, brāhmaṇa, suṇāhi, sādhukaṁ manasi karohi; bhāsissāmī”ti.


pli: “Evaṁ, bho”ti kho jāṇussoṇi brāhmaṇo bhagavato paccassosi.


pli: Bhagavā etadavoca:


pli: “Idha pana, brāhmaṇa, bhikkhu vivicceva kāmehi …pe…


pli: catutthaṁ jhānaṁ upasampajja viharati.


pli: So evaṁ samāhite citte parisuddhe pariyodāte anaṅgaṇe vigatūpakkilese mudubhūte kammaniye ṭhite āneñjappatte pubbenivāsānussatiñāṇāya cittaṁ abhininnāmeti.


pli: So anekavihitaṁ pubbenivāsaṁ anussarati, seyyathidaṁ—ekampi jātiṁ dvepi jātiyo …pe… iti sākāraṁ sauddesaṁ anekavihitaṁ pubbenivāsaṁ anussarati.


pli: Ayamassa paṭhamā vijjā adhigatā hoti;


pli: avijjā vihatā, vijjā uppannā; tamo vihato, āloko uppanno yathā taṁ appamattassa ātāpino pahitattassa viharato.


pli: So evaṁ samāhite citte parisuddhe pariyodāte anaṅgaṇe vigatūpakkilese mudubhūte kammaniye ṭhite āneñjappatte sattānaṁ cutūpapātañāṇāya cittaṁ abhininnāmeti.


pli: So dibbena cakkhunā visuddhena atikkantamānusakena …pe… yathākammūpage satte pajānāti.


pli: Ayamassa dutiyā vijjā adhigatā hoti;


pli: So evaṁ samāhite citte parisuddhe pariyodāte anaṅgaṇe vigatūpakkilese mudubhūte kammaniye ṭhite āneñjappatte āsavānaṁ khayañāṇāya cittaṁ abhininnāmeti.


pli: So ‘idaṁ dukkhan’ti yathābhūtaṁ pajānāti …pe… ‘ayaṁ dukkhanirodhagāminī paṭipadā’ti yathābhūtaṁ pajānāti;


pli: ‘ime āsavā’ti yathābhūtaṁ pajānāti …pe… ‘ayaṁ āsavanirodhagāminī paṭipadā’ti yathābhūtaṁ pajānāti.


pli: Tassa evaṁ jānato evaṁ passato kāmāsavāpi cittaṁ vimuccati, bhavāsavāpi cittaṁ vimuccati, avijjāsavāpi cittaṁ vimuccati;


pli: vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: Ayamassa tatiyā vijjā adhigatā hoti;


pli: avijjā vihatā, vijjā uppannā; tamo vihato, āloko uppanno yathā taṁ appamattassa ātāpino pahitattassa viharatoti.


pli: Yo sīlabbatasampanno,


pli: pahitatto samāhito;


pli: Cittaṁ yassa vasībhūtaṁ,


pli: ekaggaṁ susamāhitaṁ.


pli: Pubbenivāsaṁ yo vedī,


pli: saggāpāyañca passati;


pli: Atho jātikkhayaṁ patto,


pli: abhiññāvosito muni.


pli: Etāhi tīhi vijjāhi,


pli: tevijjo hoti brāhmaṇo;


pli: Tamahaṁ vadāmi tevijjaṁ,


pli: nāññaṁ lapitalāpananti.


pli: Evaṁ kho, brāhmaṇa, ariyassa vinaye tevijjo hotī”ti.


pli: “Aññathā, bho gotama, brāhmaṇānaṁ tevijjo, aññathā ca pana ariyassa vinaye tevijjo hoti.


pli: Imassa ca, bho gotama, ariyassa vinaye tevijjassa brāhmaṇānaṁ tevijjo kalaṁ nāgghati soḷasiṁ.


pli: Abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Navamaṁ.


title_pli: Aṅguttara Nikāya 3.6 1. Bālavagga

pli: Aṅguttara Nikāya 3.6


pli: 1. Bālavagga


pli: Akusalasutta


pli: “Tīhi, bhikkhave, dhammehi samannāgato bālo veditabbo.


pli: Katamehi tīhi?


pli: Akusalena kāyakammena, akusalena vacīkammena, akusalena manokammena.


pli: Imehi kho, bhikkhave, tīhi dhammehi samannāgato bālo veditabbo.


pli: Tīhi, bhikkhave, dhammehi samannāgato paṇḍito veditabbo.


pli: Kusalena kāyakammena, kusalena vacīkammena, kusalena manokammena.


pli: Imehi kho, bhikkhave, tīhi dhammehi samannāgato paṇḍito veditabbo.


pli: Tasmātiha …pe….


pli: Chaṭṭhaṁ.


title_pli: Aṅguttara Nikāya 3.60 6. Brāhmaṇavagga

pli: Aṅguttara Nikāya 3.60


pli: 6. Brāhmaṇavagga


pli: Saṅgāravasutta


pli: Atha kho saṅgāravo brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho saṅgāravo brāhmaṇo bhagavantaṁ etadavoca:


pli: “mayamassu, bho gotama, brāhmaṇā nāma.


pli: Yaññaṁ yajāmapi yajāpemapi.


pli: Tatra, bho gotama, yo ceva yajati yo ca yajāpeti sabbe te anekasārīrikaṁ puññappaṭipadaṁ paṭipannā honti, yadidaṁ yaññādhikaraṇaṁ.


pli: Yo panāyaṁ, bho gotama, yassa vā tassa vā kulā agārasmā anagāriyaṁ pabbajito ekamattānaṁ dameti, ekamattānaṁ sameti, ekamattānaṁ parinibbāpeti, evamassāyaṁ ekasārīrikaṁ puññappaṭipadaṁ paṭipanno hoti, yadidaṁ pabbajjādhikaraṇan”ti.


pli: “Tena hi, brāhmaṇa, taññevettha paṭipucchissāmi. Yathā te khameyya tathā naṁ byākareyyāsi.


pli: Taṁ kiṁ maññasi, brāhmaṇa,


pli: idha tathāgato loke uppajjati arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā.


pli: So evamāha:


pli: ‘ethāyaṁ maggo ayaṁ paṭipadā yathāpaṭipanno ahaṁ anuttaraṁ brahmacariyogadhaṁ sayaṁ abhiññā sacchikatvā pavedemi;


pli: etha, tumhepi tathā paṭipajjatha, yathāpaṭipannā tumhepi anuttaraṁ brahmacariyogadhaṁ sayaṁ abhiññā sacchikatvā upasampajja viharissathā’ti.


pli: Iti ayañceva satthā dhammaṁ deseti, pare ca tathatthāya paṭipajjanti, tāni kho pana honti anekānipi satāni anekānipi sahassāni anekānipi satasahassāni.


pli: iccāyaṁ evaṁ sante ekasārīrikā vā puññappaṭipadā hoti anekasārīrikā vā, yadidaṁ pabbajjādhikaraṇan”ti?


pli: “Iccāyampi, bho gotama, evaṁ sante anekasārīrikā puññappaṭipadā hoti, yadidaṁ pabbajjādhikaraṇan”ti.


pli: Evaṁ vutte, āyasmā ānando saṅgāravaṁ brāhmaṇaṁ etadavoca:


pli: “imāsaṁ te, brāhmaṇa, dvinnaṁ paṭipadānaṁ katamā paṭipadā khamati appatthatarā ca appasamārambhatarā ca mahapphalatarā ca mahānisaṁsatarā cā”ti?


pli: Evaṁ vutte, saṅgāravo brāhmaṇo āyasmantaṁ ānandaṁ etadavoca:


pli: “seyyathāpi bhavaṁ gotamo bhavaṁ cānando.


pli: Ete me pujjā, ete me pāsaṁsā”ti.


pli: Dutiyampi kho āyasmā ānando saṅgāravaṁ brāhmaṇaṁ etadavoca:


pli: “na kho tyāhaṁ, brāhmaṇa, evaṁ pucchāmi:


pli: ‘ke vā te pujjā ke vā te pāsaṁsā’ti?


pli: Evaṁ kho tyāhaṁ, brāhmaṇa, pucchāmi:


pli: ‘imāsaṁ te, brāhmaṇa, dvinnaṁ paṭipadānaṁ katamā paṭipadā khamati appatthatarā ca appasamārambhatarā ca mahapphalatarā ca mahānisaṁsatarā cā’”ti?


pli: Dutiyampi kho saṅgāravo brāhmaṇo āyasmantaṁ ānandaṁ etadavoca:


pli: Tatiyampi kho āyasmā ānando saṅgāravaṁ brāhmaṇaṁ etadavoca:


pli: Tatiyampi kho saṅgāravo brāhmaṇo āyasmantaṁ ānandaṁ etadavoca:


pli: Atha kho bhagavato etadahosi:


pli: “yāva tatiyampi kho saṅgāravo brāhmaṇo ānandena sahadhammikaṁ pañhaṁ puṭṭho saṁsādeti no vissajjeti.


pli: Yannūnāhaṁ parimoceyyan”ti.


pli: Atha kho bhagavā saṅgāravaṁ brāhmaṇaṁ etadavoca:


pli: “kā nvajja, brāhmaṇa, rājantepure rājapurisānaṁ sannisinnānaṁ sannipatitānaṁ antarākathā udapādī”ti?


pli: “Ayaṁ khvajja, bho gotama, rājantepure rājapurisānaṁ sannisinnānaṁ sannipatitānaṁ antarākathā udapādi:


pli: ‘pubbe sudaṁ appatarā ceva bhikkhū ahesuṁ bahutarā ca uttari manussadhammā iddhipāṭihāriyaṁ dassesuṁ;


pli: etarahi pana bahutarā ceva bhikkhū appatarā ca uttari manussadhammā iddhipāṭihāriyaṁ dassentī’ti.


pli: Ayaṁ khvajja, bho gotama, rājantepure rājapurisānaṁ sannisinnānaṁ sannipatitānaṁ antarākathā udapādī”ti.


pli: “Tīṇi kho imāni, brāhmaṇa, pāṭihāriyāni.


pli: Katamāni tīṇi?


pli: Katamañca, brāhmaṇa, iddhipāṭihāriyaṁ?


pli: Idha, brāhmaṇa, ekacco anekavihitaṁ iddhividhaṁ paccanubhoti: ‘ekopi hutvā bahudhā hoti, bahudhāpi hutvā eko hoti; āvibhāvaṁ, tirobhāvaṁ; tirokuṭṭaṁ tiropākāraṁ tiropabbataṁ asajjamāno gacchati, seyyathāpi ākāse; pathaviyāpi ummujjanimujjaṁ karoti, seyyathāpi udake; udakepi abhijjamāne gacchati, seyyathāpi pathaviyaṁ; ākāsepi pallaṅkena kamati, seyyathāpi pakkhī sakuṇo; imepi candimasūriye evaṁmahiddhike evaṁmahānubhāve pāṇinā parimasati parimajjati, yāva brahmalokāpi kāyena vasaṁ vatteti’.


pli: Idaṁ vuccati, brāhmaṇa, iddhipāṭihāriyaṁ.


pli: Idha, brāhmaṇa, ekacco nimittena ādisati:


pli: ‘evampi te mano, itthampi te mano, itipi te cittan’ti.


pli: So bahuñcepi ādisati tatheva taṁ hoti, no aññathā.


pli: Idha pana, brāhmaṇa, ekacco na heva kho nimittena ādisati, api ca kho manussānaṁ vā amanussānaṁ vā devatānaṁ vā saddaṁ sutvā ādisati:


pli: Idha pana, brāhmaṇa, ekacco na heva kho nimittena ādisati napi manussānaṁ vā amanussānaṁ vā devatānaṁ vā saddaṁ sutvā ādisati, api ca kho vitakkayato vicārayato vitakkavipphārasaddaṁ sutvā ādisati:


pli: Idha pana, brāhmaṇa, ekacco na heva kho nimittena ādisati, napi manussānaṁ vā amanussānaṁ vā devatānaṁ vā saddaṁ sutvā ādisati, napi vitakkayato vicārayato vitakkavipphārasaddaṁ sutvā ādisati, api ca kho avitakkaṁ avicāraṁ samādhiṁ samāpannassa cetasā ceto paricca pajānāti:


pli: ‘yathā imassa bhoto manosaṅkhārā paṇihitā imassa cittassa anantarā amuṁ nāma vitakkaṁ vitakkessatī’ti.


pli: Idaṁ vuccati, brāhmaṇa, ādesanāpāṭihāriyaṁ.


pli: Idha, brāhmaṇa, ekacco evamanusāsati:


pli: ‘evaṁ vitakketha, mā evaṁ vitakkayittha; evaṁ manasi karotha, mā evaṁ manasākattha; idaṁ pajahatha, idaṁ upasampajja viharathā’ti.


pli: Idaṁ vuccati, brāhmaṇa, anusāsanīpāṭihāriyaṁ.


pli: Imāni kho, brāhmaṇa, tīṇi pāṭihāriyāni.


pli: Imesaṁ te, brāhmaṇa, tiṇṇaṁ pāṭihāriyānaṁ katamaṁ pāṭihāriyaṁ khamati abhikkantatarañca paṇītatarañcā”ti?


pli: “Tatra, bho gotama, yadidaṁ pāṭihāriyaṁ idhekacco anekavihitaṁ iddhividhaṁ paccanubhoti …pe…


pli: yāva brāhmalokāpi kāyena vasaṁ vatteti,


pli: idaṁ, bho gotama, pāṭihāriyaṁ yova naṁ karoti sova naṁ paṭisaṁvedeti, yova naṁ karoti tasseva taṁ hoti.


pli: Idaṁ me, bho gotama, pāṭihāriyaṁ māyāsahadhammarūpaṁ viya khāyati.


pli: Yampidaṁ, bho gotama, pāṭihāriyaṁ idhekacco nimittena ādisati:


pli: ‘evampi te mano, itthampi te mano, itipi te cittan’ti, so bahuñcepi ādisati tatheva taṁ hoti, no aññathā.


pli: Idha pana, bho gotama, ekacco na heva kho nimittena ādisati, api ca kho manussānaṁ vā amanussānaṁ vā devatānaṁ vā saddaṁ sutvā ādisati …pe…


pli: napi manussānaṁ vā amanussānaṁ vā devatānaṁ vā saddaṁ sutvā ādisati, api ca kho vitakkayato vicārayato vitakkavipphārasaddaṁ sutvā ādisati …pe…


pli: napi vitakkayato vicārayato vitakkavipphārasaddaṁ sutvā ādisati, api ca kho avitakkaṁ avicāraṁ samādhiṁ samāpannassa cetasā ceto paricca pajānāti:


pli: ‘yathā imassa bhoto manosaṅkhārā paṇihitā imassa cittassa anantarā amhaṁ nāma vitakkaṁ vitakkessatī’ti, so bahuñcepi ādisati tatheva taṁ hoti, no aññathā.


pli: Idampi, bho gotama, pāṭihāriyaṁ yova naṁ karoti sova naṁ paṭisaṁvedeti, yova naṁ karoti tasseva taṁ hoti.


pli: Idampi me, bho gotama, pāṭihāriyaṁ māyāsahadhammarūpaṁ viya khāyati.


pli: Yañca kho idaṁ, bho gotama, pāṭihāriyaṁ idhekacco evaṁ anusāsati:


pli: ‘evaṁ vitakketha, mā evaṁ vitakkayittha; evaṁ manasi karotha, mā evaṁ manasākattha; idaṁ pajahatha, idaṁ upasampajja viharathā’ti.


pli: Idameva, bho gotama, pāṭihāriyaṁ khamati imesaṁ tiṇṇaṁ pāṭihāriyānaṁ abhikkantatarañca paṇītatarañca.


pli: Acchariyaṁ, bho gotama, abbhutaṁ, bho gotama.


pli: Yāvasubhāsitamidaṁ bhotā gotamena imehi ca mayaṁ tīhi pāṭihāriyehi samannāgataṁ bhavantaṁ gotamaṁ dhārema.


pli: Bhavañhi gotamo anekavihitaṁ iddhividhaṁ paccanubhoti …pe… yāva brahmalokāpi kāyena vasaṁ vatteti,


pli: bhavañhi gotamo avitakkaṁ avicāraṁ samādhiṁ samāpannassa cetasā ceto paricca pajānāti:


pli: ‘yathā imassa bhoto manosaṅkhārā paṇihitā imassa cittassa anantarā amuṁ nāma vitakkaṁ vitakkessatī’ti.


pli: Bhavañhi gotamo evamanusāsati:


pli: ‘evaṁ vitakketha, mā evaṁ vitakkayittha; evaṁ manasi karotha, mā evaṁ manasākattha; idaṁ pajahatha, idaṁ upasampajja viharathā’”ti.


pli: “Addhā kho tyāhaṁ, brāhmaṇa, āsajja upanīya vācā bhāsitā;


pli: api ca tyāhaṁ byākarissāmi.


pli: Ahañhi, brāhmaṇa, anekavihitaṁ iddhividhaṁ paccanubhomi …pe… yāva brahmalokāpi kāyena vasaṁ vattemi.


pli: Ahañhi, brāhmaṇa, avitakkaṁ avicāraṁ samādhiṁ samāpannassa cetasā ceto paricca pajānāmi:


pli: ‘yathā imassa bhoto manosaṅkhārā paṇihitā, imassa cittassa anantarā amuṁ nāma vitakkaṁ vitakkessatī’ti.


pli: Ahañhi, brāhmaṇa, evamanusāsāmi:


pli: “Atthi pana, bho gotama, añño ekabhikkhupi yo imehi tīhi pāṭihāriyehi samannāgato, aññatra bhotā gotamenā”ti?


pli: “Na kho, brāhmaṇa, ekaṁyeva sataṁ na dve satāni na tīṇi satāni na cattāri satāni na pañca satāni, atha kho bhiyyova, ye bhikkhū imehi tīhi pāṭihāriyehi samannāgatā”ti.


pli: “Kahaṁ pana, bho gotama, etarahi te bhikkhū viharantī”ti?


pli: “Imasmiṁyeva kho, brāhmaṇa, bhikkhusaṅghe”ti.


pli: “Abhikkantaṁ, bho gotama, abhikkantaṁ, bho gotama.


pli: Seyyathāpi, bho gotama, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya: ‘cakkhumanto rūpāni dakkhantī’ti; evamevaṁ bhotā gotamena anekapariyāyena dhammo pakāsito.


pli: Esāhaṁ bhavantaṁ gotamaṁ saraṇaṁ gacchāmi, dhammañca bhikkhusaṅghañca.


pli: Upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Dasamaṁ.


pli: Brāhmaṇavaggo paṭhamo.


pli: Tassuddānaṁ


pli: Dve brāhmaṇā caññataro,


pli: paribbājakena nibbutaṁ;


pli: Palokavaccho tikaṇṇo,


pli: soṇi saṅgāravena cāti.


title_pli: Aṅguttara Nikāya 3.61 7. Mahāvagga

pli: Aṅguttara Nikāya 3.61


pli: 7. Mahāvagga


pli: Titthāyatanasutta


pli: “Tīṇimāni, bhikkhave, titthāyatanāni yāni paṇḍitehi samanuyuñjiyamānāni samanugāhiyamānāni samanubhāsiyamānāni parampi gantvā akiriyāya saṇṭhahanti.


pli: Katamāni tīṇi?


pli: Santi, bhikkhave, eke samaṇabrāhmaṇā evaṁvādino evaṁdiṭṭhino:


pli: ‘yaṁ kiñcāyaṁ purisapuggalo paṭisaṁvedeti sukhaṁ vā dukkhaṁ vā adukkhamasukhaṁ vā sabbaṁ taṁ pubbekatahetū’ti.


pli: ‘yaṁ kiñcāyaṁ purisapuggalo paṭisaṁvedeti sukhaṁ vā dukkhaṁ vā adukkhamasukhaṁ vā sabbaṁ taṁ issaranimmānahetū’ti.


pli: ‘yaṁ kiñcāyaṁ purisapuggalo paṭisaṁvedeti sukhaṁ vā dukkhaṁ vā adukkhamasukhaṁ vā sabbaṁ taṁ ahetuappaccayā’ti.


pli: Tatra, bhikkhave, ye te samaṇabrāhmaṇā evaṁvādino evaṁdiṭṭhino:


pli: ‘yaṁ kiñcāyaṁ purisapuggalo paṭisaṁvedeti sukhaṁ vā dukkhaṁ vā adukkhamasukhaṁ vā sabbaṁ taṁ pubbekatahetū’ti, tyāhaṁ upasaṅkamitvā evaṁ vadāmi:


pli: ‘saccaṁ kira tumhe āyasmanto evaṁvādino evaṁdiṭṭhino:


pli: “yaṁ kiñcāyaṁ purisapuggalo paṭisaṁvedeti sukhaṁ vā dukkhaṁ vā adukkhamasukhaṁ vā sabbaṁ taṁ pubbekatahetū”’ti?


pli: Te ca me evaṁ puṭṭhā ‘āmā’ti paṭijānanti.


pli: Tyāhaṁ evaṁ vadāmi:


pli: ‘tenahāyasmanto pāṇātipātino bhavissanti pubbekatahetu, adinnādāyino bhavissanti pubbekatahetu, abrahmacārino bhavissanti pubbekatahetu, musāvādino bhavissanti pubbekatahetu, pisuṇavācā bhavissanti pubbekatahetu, pharusavācā bhavissanti pubbekatahetu, samphappalāpino bhavissanti pubbekatahetu, abhijjhāluno bhavissanti pubbekatahetu, byāpannacittā bhavissanti pubbekatahetu, micchādiṭṭhikā bhavissanti pubbekatahetu’.


pli: Pubbekataṁ kho pana, bhikkhave, sārato paccāgacchataṁ na hoti chando vā vāyāmo vā idaṁ vā karaṇīyaṁ idaṁ vā akaraṇīyanti.


pli: Iti karaṇīyākaraṇīye kho pana saccato thetato anupalabbhiyamāne muṭṭhassatīnaṁ anārakkhānaṁ viharataṁ na hoti paccattaṁ sahadhammiko samaṇavādo.


pli: Ayaṁ kho me, bhikkhave, tesu samaṇabrāhmaṇesu evaṁvādīsu evaṁdiṭṭhīsu paṭhamo sahadhammiko niggaho hoti.


pli: ‘yaṁ kiñcāyaṁ purisapuggalo paṭisaṁvedeti sukhaṁ vā dukkhaṁ vā adukkhamasukhaṁ vā sabbaṁ taṁ issaranimmānahetū’ti, tyāhaṁ upasaṅkamitvā evaṁ vadāmi:


pli: ‘saccaṁ kira tumhe āyasmanto evaṁvādino evaṁdiṭṭhino—


pli: yaṁ kiñcāyaṁ purisapuggalo paṭisaṁvedeti sukhaṁ vā dukkhaṁ vā adukkhamasukhaṁ vā sabbaṁ taṁ issaranimmānahetū’ti?


pli: ‘tenahāyasmanto pāṇātipātino bhavissanti issaranimmānahetu, adinnādāyino bhavissanti issaranimmānahetu, abrahmacārino bhavissanti issaranimmānahetu, musāvādino bhavissanti issaranimmānahetu, pisuṇavācā bhavissanti issaranimmānahetu, pharusavācā bhavissanti issaranimmānahetu, samphappalāpino bhavissanti issaranimmānahetu, abhijjhāluno bhavissanti issaranimmānahetu, byāpannacittā bhavissanti issaranimmānahetu, micchādiṭṭhikā bhavissanti issaranimmānahetu’.


pli: Issaranimmānaṁ kho pana, bhikkhave, sārato paccāgacchataṁ na hoti chando vā vāyāmo vā idaṁ vā karaṇīyaṁ idaṁ vā akaraṇīyanti.


pli: Ayaṁ kho me, bhikkhave, tesu samaṇabrāhmaṇesu evaṁvādīsu evaṁdiṭṭhīsu dutiyo sahadhammiko niggaho hoti.


pli: ‘yaṁ kiñcāyaṁ purisapuggalo paṭisaṁvedeti sukhaṁ vā dukkhaṁ vā adukkhamasukhaṁ vā sabbaṁ taṁ ahetuappaccayā’ti, tyāhaṁ upasaṅkamitvā evaṁ vadāmi:


pli: yaṁ kiñcāyaṁ purisapuggalo paṭisaṁvedeti sukhaṁ vā dukkhaṁ vā adukkhamasukhaṁ vā sabbaṁ taṁ ahetuappaccayā’ti?


pli: ‘tenahāyasmanto pāṇātipātino bhavissanti ahetuappaccayā …pe… micchādiṭṭhikā bhavissanti ahetuappaccayā’”.


pli: Ahetuappaccayaṁ kho pana, bhikkhave, sārato paccāgacchataṁ na hoti chando vā vāyāmo vā idaṁ vā karaṇīyaṁ idaṁ vā akaraṇīyanti.


pli: Ayaṁ kho me, bhikkhave, tesu samaṇabrāhmaṇesu evaṁvādīsu evaṁdiṭṭhīsu tatiyo sahadhammiko niggaho hoti.


pli: Imāni kho, bhikkhave, tīṇi titthāyatanāni yāni paṇḍitehi samanuyuñjiyamānāni samanugāhiyamānāni samanubhāsiyamānāni parampi gantvā akiriyāya saṇṭhahanti.


pli: Ayaṁ kho pana, bhikkhave, mayā dhammo desito aniggahito asaṅkiliṭṭho anupavajjo appaṭikuṭṭho samaṇehi brāhmaṇehi viññūhi.


pli: Katamo ca, bhikkhave, mayā dhammo desito aniggahito asaṅkiliṭṭho anupavajjo appaṭikuṭṭho samaṇehi brāhmaṇehi viññūhi?


pli: Imā cha dhātuyoti, bhikkhave, mayā dhammo desito aniggahito asaṅkiliṭṭho anupavajjo appaṭikuṭṭho samaṇehi brāhmaṇehi viññūhi.


pli: Imāni cha phassāyatanānīti, bhikkhave, mayā dhammo desito aniggahito asaṅkiliṭṭho anupavajjo appaṭikuṭṭho samaṇehi brāhmaṇehi viññūhi.


pli: Ime aṭṭhārasa manopavicārāti, bhikkhave, mayā dhammo desito aniggahito asaṅkiliṭṭho anupavajjo appaṭikuṭṭho samaṇehi brāhmaṇehi viññūhi.


pli: Imāni cattāri ariyasaccānīti, bhikkhave, mayā dhammo desito aniggahito asaṅkiliṭṭho anupavajjo appaṭikuṭṭho samaṇehi brāhmaṇehi viññūhi.


pli: Imā cha dhātuyoti, bhikkhave, mayā dhammo desito aniggahito asaṅkiliṭṭho anupavajjo appaṭikuṭṭho samaṇehi brāhmaṇehi viññūhīti.


pli: Iti kho panetaṁ vuttaṁ.


pli: Kiñcetaṁ paṭicca vuttaṁ?


pli: Chayimā, bhikkhave, dhātuyo—


pli: pathavīdhātu, āpodhātu, tejodhātu, vāyodhātu, ākāsadhātu, viññāṇadhātu.


pli: Iti yaṁ taṁ vuttaṁ, idametaṁ paṭicca vuttaṁ.


pli: Imāni cha phassāyatanānīti, bhikkhave, mayā dhammo desito aniggahito asaṅkiliṭṭho anupavajjo appaṭikuṭṭho samaṇehi brāhmaṇehi viññūhīti.


pli: Chayimāni, bhikkhave, phassāyatanāni—


pli: cakkhu phassāyatanaṁ, sotaṁ phassāyatanaṁ, ghānaṁ phassāyatanaṁ, jivhā phassāyatanaṁ, kāyo phassāyatanaṁ, mano phassāyatanaṁ.


pli: Ime aṭṭhārasa manopavicārāti, bhikkhave, mayā dhammo desito aniggahito asaṅkiliṭṭho anupavajjo appaṭikuṭṭho samaṇehi brāhmaṇehi viññūhīti.


pli: Cakkhunā rūpaṁ disvā somanassaṭṭhāniyaṁ rūpaṁ upavicarati domanassaṭṭhāniyaṁ rūpaṁ upavicarati upekkhāṭṭhāniyaṁ rūpaṁ upavicarati,


pli: sotena saddaṁ sutvā …


pli: ghānena gandhaṁ ghāyitvā …


pli: jivhāya rasaṁ sāyitvā …


pli: kāyena phoṭṭhabbaṁ phusitvā …


pli: manasā dhammaṁ viññāya somanassaṭṭhāniyaṁ dhammaṁ upavicarati domanassaṭṭhāniyaṁ dhammaṁ upavicarati upekkhāṭṭhāniyaṁ dhammaṁ upavicarati.


pli: Imāni cattāri ariyasaccānīti, bhikkhave, mayā dhammo desito aniggahito asaṅkiliṭṭho anupavajjo appaṭikuṭṭho samaṇehi brāhmaṇehi viññūhīti.


pli: Channaṁ, bhikkhave, dhātūnaṁ upādāya gabbhassāvakkanti hoti;


pli: okkantiyā sati nāmarūpaṁ, nāmarūpapaccayā saḷāyatanaṁ, saḷāyatanapaccayā phasso, phassapaccayā vedanā.


pli: Vediyamānassa kho panāhaṁ, bhikkhave, idaṁ dukkhanti paññapemi, ayaṁ dukkhasamudayoti paññapemi, ayaṁ dukkhanirodhoti paññapemi, ayaṁ dukkhanirodhagāminī paṭipadāti paññapemi.


pli: Katamañca, bhikkhave, dukkhaṁ ariyasaccaṁ?


pli: Jātipi dukkhā, jarāpi dukkhā, (…) maraṇampi dukkhaṁ, sokaparidevadukkhadomanassupāyāsāpi dukkhā, appiyehi sampayogo dukkho, piyehi vippayogo dukkho, yampicchaṁ na labhati tampi dukkhaṁ. Saṅkhittena pañcupādānakkhandhā dukkhā.


pli: Idaṁ vuccati, bhikkhave, dukkhaṁ ariyasaccaṁ.


pli: Katamañca, bhikkhave, dukkhasamudayaṁ ariyasaccaṁ?


pli: Avijjāpaccayā saṅkhārā,


pli: saṅkhārapaccayā viññāṇaṁ,


pli: viññāṇapaccayā nāmarūpaṁ,


pli: nāmarūpapaccayā saḷāyatanaṁ,


pli: saḷāyatanapaccayā phasso,


pli: phassapaccayā vedanā,


pli: vedanāpaccayā taṇhā,


pli: taṇhāpaccayā upādānaṁ,


pli: upādānapaccayā bhavo,


pli: bhavapaccayā jāti,


pli: jātipaccayā jarāmaraṇaṁ sokaparidevadukkhadomanassupāyāsā sambhavanti.


pli: Evametassa kevalassa dukkhakkhandhassa samudayo hoti.


pli: Idaṁ vuccati, bhikkhave, dukkhasamudayaṁ ariyasaccaṁ.


pli: Katamañca, bhikkhave, dukkhanirodhaṁ ariyasaccaṁ?


pli: Avijjāya tveva asesavirāganirodhā saṅkhāranirodho,


pli: saṅkhāranirodhā viññāṇanirodho,


pli: viññāṇanirodhā nāmarūpanirodho,


pli: nāmarūpanirodhā saḷāyatananirodho,


pli: saḷāyatananirodhā phassanirodho,


pli: phassanirodhā vedanānirodho,


pli: vedanānirodhā taṇhānirodho,


pli: taṇhānirodhā upādānanirodho,


pli: upādānanirodhā bhavanirodho,


pli: bhavanirodhā jātinirodho,


pli: jātinirodhā jarāmaraṇaṁ sokaparidevadukkhadomanassupāyāsā nirujjhanti.


pli: Evametassa kevalassa dukkhakkhandhassa nirodho hoti.


pli: Idaṁ vuccati, bhikkhave, dukkhanirodhaṁ ariyasaccaṁ.


pli: Katamañca, bhikkhave, dukkhanirodhagāminī paṭipadā ariyasaccaṁ?


pli: Ayameva ariyo aṭṭhaṅgiko maggo, seyyathidaṁ—


pli: sammādiṭṭhi, sammāsaṅkappo, sammāvācā, sammākammanto, sammāājīvo, sammāvāyāmo, sammāsati, sammāsamādhi.


pli: Idaṁ vuccati, bhikkhave, dukkhanirodhagāminī paṭipadā ariyasaccaṁ.


pli: ‘Imāni cattāri ariyasaccānī’ti, bhikkhave, mayā dhammo desito aniggahito asaṅkiliṭṭho anupavajjo appaṭikuṭṭho samaṇehi brāhmaṇehi viññūhīti.


pli: Iti yaṁ taṁ vuttaṁ idametaṁ paṭicca vuttan”ti.


pli: Paṭhamaṁ.


title_pli: Aṅguttara Nikāya 3.62 7. Mahāvagga

pli: Aṅguttara Nikāya 3.62


pli: 7. Mahāvagga


pli: Bhayasutta


pli: “Tīṇimāni, bhikkhave, amātāputtikāni bhayānīti assutavā puthujjano bhāsati.


pli: Katamāni tīṇi?


pli: Hoti so, bhikkhave, samayo yaṁ mahāaggiḍāho vuṭṭhāti.


pli: Mahāaggiḍāhe kho pana, bhikkhave, vuṭṭhite tena gāmāpi ḍayhanti nigamāpi ḍayhanti nagarāpi ḍayhanti.


pli: Gāmesupi ḍayhamānesu nigamesupi ḍayhamānesu nagaresupi ḍayhamānesu tattha mātāpi puttaṁ nappaṭilabhati, puttopi mātaraṁ nappaṭilabhati.


pli: Idaṁ, bhikkhave, paṭhamaṁ amātāputtikaṁ bhayanti assutavā puthujjano bhāsati.


pli: Puna caparaṁ, bhikkhave, hoti so samayo yaṁ mahāmegho vuṭṭhāti.


pli: Mahāmeghe kho pana, bhikkhave, vuṭṭhite mahāudakavāhako sañjāyati.


pli: Mahāudakavāhake kho pana, bhikkhave, sañjāyante tena gāmāpi vuyhanti nigamāpi vuyhanti nagarāpi vuyhanti.


pli: Gāmesupi vuyhamānesu nigamesupi vuyhamānesu nagaresupi vuyhamānesu tattha mātāpi puttaṁ nappaṭilabhati, puttopi mātaraṁ nappaṭilabhati.


pli: Idaṁ, bhikkhave, dutiyaṁ amātāputtikaṁ bhayanti assutavā puthujjano bhāsati.


pli: Puna caparaṁ, bhikkhave, hoti so samayo yaṁ bhayaṁ hoti aṭavisaṅkopo, cakkasamāruḷhā jānapadā pariyāyanti.


pli: Bhaye kho pana, bhikkhave, sati aṭavisaṅkope cakkasamāruḷhesu jānapadesu pariyāyantesu tattha mātāpi puttaṁ nappaṭilabhati, puttopi mātaraṁ nappaṭilabhati.


pli: Idaṁ, bhikkhave, tatiyaṁ amātāputtikaṁ bhayanti assutavā puthujjano bhāsati.


pli: Imāni kho, bhikkhave, tīṇi amātāputtikāni bhayānīti assutavā puthujjano bhāsati.


pli: Tāni kho panimāni, bhikkhave, tīṇi samātāputtikāniyeva bhayāni amātāputtikāni bhayānīti assutavā puthujjano bhāsati.


pli: Gāmesupi ḍayhamānesu nigamesupi ḍayhamānesu nagaresupi ḍayhamānesu hoti so samayo yaṁ kadāci karahaci mātāpi puttaṁ paṭilabhati, puttopi mātaraṁ paṭilabhati.


pli: Idaṁ, bhikkhave, paṭhamaṁ samātāputtikaṁyeva bhayaṁ amātāputtikaṁ bhayanti assutavā puthujjano bhāsati.


pli: Mahāudakavāhake kho pana, bhikkhave, sañjāte tena gāmāpi vuyhanti nigamāpi vuyhanti nagarāpi vuyhanti.


pli: Gāmesupi vuyhamānesu nigamesupi vuyhamānesu nagaresupi vuyhamānesu hoti so samayo yaṁ kadāci karahaci mātāpi puttaṁ paṭilabhati, puttopi mātaraṁ paṭilabhati.


pli: Idaṁ, bhikkhave, dutiyaṁ samātāputtikaṁyeva bhayaṁ amātāputtikaṁ bhayanti assutavā puthujjano bhāsati.


pli: Bhaye kho pana, bhikkhave, sati aṭavisaṅkope cakkasamāruḷhesu jānapadesu pariyāyantesu hoti so samayo yaṁ kadāci karahaci mātāpi puttaṁ paṭilabhati, puttopi mātaraṁ paṭilabhati.


pli: Idaṁ, bhikkhave, tatiyaṁ samātāputtikaṁyeva bhayaṁ amātāputtikaṁ bhayanti assutavā puthujjano bhāsati.


pli: Imāni kho, bhikkhave, tīṇi samātāputtikāniyeva bhayāni amātāputtikāni bhayānīti assutavā puthujjano bhāsati.


pli: Tīṇimāni, bhikkhave, amātāputtikāni bhayāni.


pli: Katamāni tīṇi?


pli: Na, bhikkhave, mātā puttaṁ jīramānaṁ evaṁ labhati:


pli: ‘ahaṁ jīrāmi, mā me putto jīrī’ti;


pli: putto vā pana mātaraṁ jīramānaṁ na evaṁ labhati:


pli: ‘ahaṁ jīrāmi, mā me mātā jīrī’ti.


pli: Na, bhikkhave, mātā puttaṁ byādhiyamānaṁ evaṁ labhati:


pli: ‘ahaṁ byādhiyāmi, mā me putto byādhiyī’ti;


pli: putto vā pana mātaraṁ byādhiyamānaṁ na evaṁ labhati:


pli: ‘ahaṁ byādhiyāmi, mā me mātā byādhiyī’ti.


pli: Na, bhikkhave, mātā puttaṁ mīyamānaṁ evaṁ labhati:


pli: ‘ahaṁ mīyāmi, mā me putto mīyī’ti;


pli: putto vā pana mātaraṁ mīyamānaṁ na evaṁ labhati:


pli: ‘ahaṁ mīyāmi, mā me mātā mīyī’ti.


pli: Imāni kho, bhikkhave, tīṇi amātāputtikāni bhayānīti.


pli: Atthi, bhikkhave, maggo atthi paṭipadā imesañca tiṇṇaṁ samātāputtikānaṁ bhayānaṁ imesañca tiṇṇaṁ amātāputtikānaṁ bhayānaṁ pahānāya samatikkamāya saṁvattati.


pli: Katamo ca, bhikkhave, maggo katamā ca paṭipadā imesañca tiṇṇaṁ samātāputtikānaṁ bhayānaṁ imesañca tiṇṇaṁ amātāputtikānaṁ bhayānaṁ pahānāya samatikkamāya saṁvattati?


pli: Ayameva ariyo aṭṭhaṅgiko maggo, seyyathidaṁ—


pli: sammādiṭṭhi, sammāsaṅkappo, sammāvācā, sammākammanto, sammāājīvo, sammāvāyāmo, sammāsati, sammāsamādhi.


pli: Ayaṁ kho, bhikkhave, maggo ayaṁ paṭipadā imesañca tiṇṇaṁ samātāputtikānaṁ bhayānaṁ imesañca tiṇṇaṁ amātāputtikānaṁ bhayānaṁ pahānāya samatikkamāya saṁvattatī”ti.


pli: Dutiyaṁ.


title_pli: Aṅguttara Nikāya 3.63 7. Mahāvagga

pli: Aṅguttara Nikāya 3.63


pli: 7. Mahāvagga


pli: Venāgapurasutta


pli: Ekaṁ samayaṁ bhagavā kosalesu cārikaṁ caramāno mahatā bhikkhusaṅghena saddhiṁ yena venāgapuraṁ nāma kosalānaṁ brāhmaṇagāmo tadavasari.


pli: Assosuṁ kho venāgapurikā brāhmaṇagahapatikā:


pli: “samaṇo khalu, bho, gotamo sakyaputto sakyakulā pabbajito venāgapuraṁ anuppatto.


pli: Taṁ kho pana bhavantaṁ gotamaṁ evaṁ kalyāṇo kittisaddo abbhuggato:


pli: ‘itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā’ti.


pli: So imaṁ lokaṁ sadevakaṁ samārakaṁ sabrahmakaṁ sassamaṇabrāhmaṇiṁ pajaṁ sadevamanussaṁ sayaṁ abhiññā sacchikatvā pavedeti.


pli: So dhammaṁ deseti ādikalyāṇaṁ majjhekalyāṇaṁ pariyosānakalyāṇaṁ sātthaṁ sabyañjanaṁ, kevalaparipuṇṇaṁ parisuddhaṁ brahmacariyaṁ pakāseti.


pli: Sādhu kho pana tathārūpānaṁ arahataṁ dassanaṁ hotī”ti.


pli: Atha kho venāgapurikā brāhmaṇagahapatikā yena bhagavā tenupasaṅkamiṁsu; upasaṅkamitvā appekacce bhagavantaṁ abhivādetvā ekamantaṁ nisīdiṁsu, appekacce bhagavatā saddhiṁ sammodiṁsu, sammodanīyaṁ kathaṁ sāraṇīyaṁ vītisāretvā ekamantaṁ nisīdiṁsu, appekacce yena bhagavā tenañjaliṁ paṇāmetvā ekamantaṁ nisīdiṁsu, appekacce nāmagottaṁ sāvetvā ekamantaṁ nisīdiṁsu, appekacce tuṇhībhūtā ekamantaṁ nisīdiṁsu. Ekamantaṁ nisinno kho venāgapuriko vacchagotto brāhmaṇo bhagavantaṁ etadavoca:


pli: “Acchariyaṁ, bho gotama, abbhutaṁ, bho gotama.


pli: Yāvañcidaṁ bhoto gotamassa vippasannāni indriyāni, parisuddho chavivaṇṇo pariyodāto.


pli: Seyyathāpi, bho gotama, sāradaṁ badarapaṇḍuṁ parisuddhaṁ hoti pariyodātaṁ;


pli: evamevaṁ bhoto gotamassa vippasannāni indriyāni parisuddho chavivaṇṇo pariyodāto.


pli: Seyyathāpi, bho gotama, tālapakkaṁ sampati bandhanā pamuttaṁ parisuddhaṁ hoti pariyodātaṁ;


pli: Seyyathāpi, bho gotama, nekkhaṁ jambonadaṁ dakkhakammāraputtasuparikammakataṁ ukkāmukhe sukusalasampahaṭṭhaṁ paṇḍukambale nikkhittaṁ bhāsate ca tapate ca virocati ca;


pli: Yāni tāni, bho gotama, uccāsayanamahāsayanāni, seyyathidaṁ—


pli: āsandi pallaṅko gonako cittako paṭikā paṭalikā tūlikā vikatikā uddalomī ekantalomī kaṭṭissaṁ koseyyaṁ kuttakaṁ hatthattharaṁ assattharaṁ rathattharaṁ ajinappaveṇī kadalimigapavarapaccattharaṇaṁ sauttaracchadaṁ ubhatolohitakūpadhānaṁ, evarūpānaṁ nūna bhavaṁ gotamo uccāsayanamahāsayanānaṁ nikāmalābhī akicchalābhī akasiralābhī”ti.


pli: “Yāni kho pana tāni, brāhmaṇa, uccāsayanamahāsayanāni, seyyathidaṁ—


pli: āsandi pallaṅko gonako cittako paṭikā paṭalikā tūlikā vikatikā uddalomī ekantalomī kaṭṭissaṁ koseyyaṁ kuttakaṁ hatthattharaṁ assattharaṁ rathattharaṁ ajinappaveṇī kadalimigapavarapaccattharaṇaṁ sauttaracchadaṁ ubhatolohitakūpadhānaṁ.


pli: Dullabhāni tāni pabbajitānaṁ laddhā ca pana na kappanti.


pli: Tīṇi kho, imāni, brāhmaṇa, uccāsayanamahāsayanāni, yesāhaṁ etarahi nikāmalābhī akicchalābhī akasiralābhī.


pli: Katamāni tīṇi?


pli: Dibbaṁ uccāsayanamahāsayanaṁ, brahmaṁ uccāsayanamahāsayanaṁ, ariyaṁ uccāsayanamahāsayanaṁ.


pli: Imāni kho, brāhmaṇa, tīṇi uccāsayanamahāsayanāni, yesāhaṁ etarahi nikāmalābhī akicchalābhī akasiralābhī”ti.


pli: “Katamaṁ pana taṁ, bho gotama, dibbaṁ uccāsayanamahāsayanaṁ, yassa bhavaṁ gotamo etarahi nikāmalābhī akicchalābhī akasiralābhī”ti?


pli: “Idhāhaṁ, brāhmaṇa, yaṁ gāmaṁ vā nigamaṁ vā upanissāya viharāmi, so pubbaṇhasamayaṁ nivāsetvā pattacīvaramādāya tameva gāmaṁ vā nigamaṁ vā piṇḍāya pavisāmi.


pli: So pacchābhattaṁ piṇḍapātapaṭikkanto vanantaññeva pavisāmi.


pli: So yadeva tattha honti tiṇāni vā paṇṇāni vā tāni ekajjhaṁ saṅgharitvā nisīdāmi pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭhapetvā.


pli: So vivicceva kāmehi vivicca akusalehi dhammehi savitakkaṁ savicāraṁ vivekajaṁ pītisukhaṁ paṭhamaṁ jhānaṁ upasampajja viharāmi;


pli: vitakkavicārānaṁ vūpasamā ajjhattaṁ sampasādanaṁ cetaso ekodibhāvaṁ avitakkaṁ avicāraṁ samādhijaṁ pītisukhaṁ dutiyaṁ jhānaṁ upasampajja viharāmi;


pli: pītiyā ca virāgā upekkhako ca viharāmi sato ca sampajāno sukhañca kāyena paṭisaṁvedemi, yaṁ taṁ ariyā ācikkhanti: ‘upekkhako satimā sukhavihārī’ti tatiyaṁ jhānaṁ upasampajja viharāmi;


pli: sukhassa ca pahānā dukkhassa ca pahānā pubbeva somanassadomanassānaṁ atthaṅgamā adukkhamasukhaṁ upekkhāsatipārisuddhiṁ catutthaṁ jhānaṁ upasampajja viharāmi.


pli: So ce ahaṁ, brāhmaṇa, evaṁbhūto caṅkamāmi, dibbo me eso tasmiṁ samaye caṅkamo hoti.


pli: So ce ahaṁ, brāhmaṇa, evaṁbhūto tiṭṭhāmi, dibbaṁ me etaṁ tasmiṁ samaye ṭhānaṁ hoti.


pli: So ce ahaṁ, brāhmaṇa, evaṁbhūto nisīdāmi, dibbaṁ me etaṁ tasmiṁ samaye āsanaṁ hoti.


pli: So ce ahaṁ, brāhmaṇa, evaṁbhūto seyyaṁ kappemi, dibbaṁ me etaṁ tasmiṁ samaye uccāsayanamahāsayanaṁ hoti.


pli: Idaṁ kho, brāhmaṇa, dibbaṁ uccāsayanamahāsayanaṁ, yassāhaṁ etarahi nikāmalābhī akicchalābhī akasiralābhī”ti.


pli: “Acchariyaṁ, bho gotama, abbhutaṁ, bho gotama.


pli: Ko cañño evarūpassa dibbassa uccāsayanamahāsayanassa nikāmalābhī bhavissati akicchalābhī akasiralābhī, aññatra bhotā gotamena.


pli: Katamaṁ pana taṁ, bho gotama, brahmaṁ uccāsayanamahāsayanaṁ, yassa bhavaṁ gotamo etarahi nikāmalābhī akicchalābhī akasiralābhī”ti?


pli: So mettāsahagatena cetasā ekaṁ disaṁ pharitvā viharāmi, tathā dutiyaṁ, tathā tatiyaṁ, tathā catutthaṁ, iti uddhamadho tiriyaṁ sabbadhi sabbattatāya sabbāvantaṁ lokaṁ mettāsahagatena cetasā vipulena mahaggatena appamāṇena averena abyāpajjena pharitvā viharāmi.


pli: Karuṇāsahagatena cetasā …pe…


pli: muditāsahagatena cetasā …


pli: upekkhāsahagatena cetasā ekaṁ disaṁ pharitvā viharāmi, tathā dutiyaṁ, tathā tatiyaṁ, tathā catutthaṁ, iti uddhamadho tiriyaṁ sabbadhi sabbattatāya sabbāvantaṁ lokaṁ upekkhāsahagatena cetasā vipulena mahaggatena appamāṇena averena abyāpajjhena pharitvā viharāmi.


pli: So ce ahaṁ, brāhmaṇa, evaṁbhūto caṅkamāmi, brahmā me eso tasmiṁ samaye caṅkamo hoti.


pli: So ce ahaṁ, brāhmaṇa, evaṁbhūto tiṭṭhāmi …pe…


pli: nisīdāmi …pe…


pli: seyyaṁ kappemi, brahmaṁ me etaṁ tasmiṁ samaye uccāsayanamahāsayanaṁ hoti.


pli: Idaṁ kho, brāhmaṇa, brahmaṁ uccāsayanamahāsayanaṁ, yassāhaṁ etarahi nikāmalābhī akicchalābhī akasiralābhī”ti.


pli: Ko cañño evarūpassa brahmassa uccāsayanamahāsayanassa nikāmalābhī bhavissati akicchalābhī akasiralābhī, aññatra bhotā gotamena.


pli: Katamaṁ pana taṁ, bho gotama, ariyaṁ uccāsayanamahāsayanaṁ, yassa bhavaṁ gotamo etarahi nikāmalābhī akicchalābhī akasiralābhī”ti?


pli: “Idhāhaṁ, brāhmaṇa, yaṁ gāmaṁ vā nigamaṁ vā upanissāya viharāmi, so pubbaṇhasamayaṁ nivāsetvā pattacīvaramādāya tameva gāmaṁ vā nigamaṁ vā piṇḍāya pavisāmi.


pli: So pacchābhattaṁ piṇḍapātapaṭikkanto vanantaññeva pavisāmi.


pli: So yadeva tattha honti tiṇāni vā paṇṇāni vā tāni ekajjhaṁ saṅgharitvā nisīdāmi pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭhapetvā.


pli: So evaṁ jānāmi:


pli: ‘rāgo me pahīno ucchinnamūlo tālāvatthukato anabhāvaṅkato āyatiṁ anuppādadhammo;


pli: doso me pahīno ucchinnamūlo tālāvatthukato anabhāvaṅkato āyatiṁ anuppādadhammo;


pli: moho me pahīno ucchinnamūlo tālāvatthukato anabhāvaṅkato āyatiṁ anuppādadhammo’.


pli: So ce ahaṁ, brāhmaṇa, evaṁbhūto caṅkamāmi, ariyo me eso tasmiṁ samaye caṅkamo hoti.


pli: seyyaṁ kappemi, ariyaṁ me etaṁ tasmiṁ samaye uccāsayanamahāsayanaṁ hoti.


pli: Idaṁ kho, brāhmaṇa, ariyaṁ uccāsayanamahāsayanaṁ, yassāhaṁ etarahi nikāmalābhī akicchalābhī akasiralābhī”ti.


pli: “Acchariyaṁ, bho gotama, abbhutaṁ, bho gotama.


pli: Ko cañño evarūpassa ariyassa uccāsayanamahāsayanassa nikāmalābhī bhavissati akicchalābhī akasiralābhī, aññatra bhotā gotamena.


pli: Abhikkantaṁ, bho gotama, abhikkantaṁ, bho gotama.


pli: Seyyathāpi, bho gotama, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya: ‘cakkhumanto rūpāni dakkhantī’ti; evamevaṁ kho bhotā gotamena anekapariyāyena dhammo pakāsito.


pli: Ete mayaṁ bhavantaṁ gotamaṁ saraṇaṁ gacchāma dhammañca bhikkhusaṅghañca.


pli: Upāsake no bhavaṁ gotamo dhāretu ajjatagge pāṇupete saraṇaṁ gate”ti.


pli: Tatiyaṁ.


title_pli: Aṅguttara Nikāya 3.64 7. Mahāvagga

pli: Aṅguttara Nikāya 3.64


pli: 7. Mahāvagga


pli: Sarabhasutta


pli: Evaṁ me sutaṁ—


pli: ekaṁ samayaṁ bhagavā rājagahe viharati gijjhakūṭe pabbate.


pli: Tena kho pana samayena sarabho nāma paribbājako acirapakkanto hoti imasmā dhammavinayā.


pli: So rājagahe parisati evaṁ vācaṁ bhāsati:


pli: “aññāto mayā samaṇānaṁ sakyaputtikānaṁ dhammo.


pli: Aññāya ca panāhaṁ samaṇānaṁ sakyaputtikānaṁ dhammaṁ evāhaṁ tasmā dhammavinayā apakkanto”ti.


pli: Atha kho sambahulā bhikkhū pubbaṇhasamayaṁ nivāsetvā pattacīvaramādāya rājagahaṁ piṇḍāya pavisiṁsu.


pli: Assosuṁ kho te bhikkhū sarabhassa paribbājakassa rājagahe parisati evaṁ vācaṁ bhāsamānassa:


pli: Atha kho te bhikkhū rājagahe piṇḍāya caritvā pacchābhattaṁ piṇḍapātapaṭikkantā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “sarabho nāma, bhante, paribbājako acirapakkanto imasmā dhammavinayā.


pli: ‘aññāto mayā samaṇānaṁ sakyaputtikānaṁ dhammo.


pli: Aññāya ca panāhaṁ samaṇānaṁ sakyaputtikānaṁ dhammaṁ evāhaṁ tasmā dhammavinayā apakkanto’ti.


pli: Sādhu, bhante, bhagavā yena sippinikātīraṁ paribbājakārāmo yena sarabho paribbājako tenupasaṅkamatu anukampaṁ upādāyā”ti.


pli: Adhivāsesi bhagavā tuṇhībhāvena.


pli: Atha kho bhagavā sāyanhasamayaṁ paṭisallānā vuṭṭhito yena sippinikātīraṁ paribbājakārāmo yena sarabho paribbājako tenupasaṅkami; upasaṅkamitvā paññatte āsane nisīdi. Nisajja kho bhagavā sarabhaṁ paribbājakaṁ etadavoca:


pli: “saccaṁ kira tvaṁ, sarabha, evaṁ vadesi:


pli: Aññāya ca panāhaṁ samaṇānaṁ sakyaputtikānaṁ dhammaṁ evāhaṁ tasmā dhammavinayā apakkanto’”ti?


pli: Evaṁ vutte, sarabho paribbājako tuṇhī ahosi.


pli: Dutiyampi kho bhagavā sarabhaṁ paribbājakaṁ etadavoca:


pli: “vadehi, sarabha, kinti te aññāto samaṇānaṁ sakyaputtikānaṁ dhammo?


pli: Sace te aparipūraṁ bhavissati, ahaṁ paripūressāmi.


pli: Sace pana te paripūraṁ bhavissati, ahaṁ anumodissāmī”ti.


pli: Dutiyampi kho sarabho paribbājako tuṇhī ahosi.


pli: Tatiyampi kho bhagavā sarabhaṁ paribbājakaṁ etadavoca:


pli: “yo kho, sarabha, paññāyati samaṇānaṁ sakyaputtikānaṁ dhammo vadehi, sarabha, kinti te aññāto samaṇānaṁ sakyaputtikānaṁ dhammo?


pli: Tatiyampi kho sarabho paribbājako tuṇhī ahosi.


pli: Atha kho te paribbājakā sarabhaṁ paribbājakaṁ etadavocuṁ:


pli: “yadeva kho tvaṁ, āvuso sarabha, samaṇaṁ gotamaṁ yāceyyāsi tadeva te samaṇo gotamo pavāreti.


pli: Vadehāvuso sarabha, kinti te aññāto samaṇānaṁ sakyaputtikānaṁ dhammo?


pli: Sace te aparipūraṁ bhavissati, samaṇo gotamo paripūressati.


pli: Sace pana te paripūraṁ bhavissati, samaṇo gotamo anumodissatī”ti.


pli: Evaṁ vutte, sarabho paribbājako tuṇhībhūto maṅkubhūto pattakkhandho adhomukho pajjhāyanto appaṭibhāno nisīdi.


pli: Atha kho bhagavā sarabhaṁ paribbājakaṁ tuṇhībhūtaṁ maṅkubhūtaṁ pattakkhandhaṁ adhomukhaṁ pajjhāyantaṁ appaṭibhānaṁ viditvā te paribbājake etadavoca:


pli: “Yo kho maṁ, paribbājakā, evaṁ vadeyya:


pli: ‘sammāsambuddhassa te paṭijānato ime dhammā anabhisambuddhā’ti, tamahaṁ tattha sādhukaṁ samanuyuñjeyyaṁ samanugāheyyaṁ samanubhāseyyaṁ.


pli: So vata mayā sādhukaṁ samanuyuñjiyamāno samanugāhiyamāno samanubhāsiyamāno aṭṭhānametaṁ anavakāso yaṁ so tiṇṇaṁ ṭhānānaṁ nāññataraṁ ṭhānaṁ nigaccheyya, aññena vā aññaṁ paṭicarissati, bahiddhā kathaṁ apanāmessati, kopañca dosañca appaccayañca pātukarissati, tuṇhībhūto maṅkubhūto pattakkhandho adhomukho pajjhāyanto appaṭibhāno nisīdissati, seyyathāpi sarabho paribbājako.


pli: Yo kho maṁ, paribbājakā, evaṁ vadeyya:


pli: ‘khīṇāsavassa te paṭijānato ime āsavā aparikkhīṇā’ti, tamahaṁ tattha sādhukaṁ samanuyuñjeyyaṁ samanugāheyyaṁ samanubhāseyyaṁ.


pli: ‘yassa kho pana te atthāya dhammo desito, so na niyyāti takkarassa sammā dukkhakkhayāyā’ti, tamahaṁ tattha sādhukaṁ samanuyuñjeyyaṁ samanugāheyyaṁ samanubhāseyyaṁ.


pli: So vata mayā sādhukaṁ samanuyuñjiyamāno samanugāhiyamāno samanubhāsiyamāno aṭṭhānametaṁ anavakāso yaṁ so tiṇṇaṁ ṭhānānaṁ nāññataraṁ ṭhānaṁ nigaccheyya, aññena vā aññaṁ paṭicarissati, bahiddhā kathaṁ apanāmessati, kopañca dosañca appaccayañca pātukarissati, tuṇhībhūto maṅkubhūto pattakkhandho adhomukho pajjhāyanto appaṭibhāno nisīdissati, seyyathāpi sarabho paribbājako”ti.


pli: Atha kho bhagavā sippinikātīre paribbājakārāme tikkhattuṁ sīhanādaṁ naditvā vehāsaṁ pakkāmi.


pli: Atha kho te paribbājakā acirapakkantassa bhagavato sarabhaṁ paribbājakaṁ samantato vācāyasannitodakena sañjambharimakaṁsu:


pli: “seyyathāpi, āvuso sarabha, brahāraññe jarasiṅgālo ‘sīhanādaṁ nadissāmī’ti siṅgālakaṁyeva nadati, bheraṇḍakaṁyeva nadati;


pli: evamevaṁ kho tvaṁ, āvuso sarabha, aññatreva samaṇena gotamena ‘sīhanādaṁ nadissāmī’ti siṅgālakaṁyeva nadasi bheraṇḍakaṁyeva nadasi.


pli: Seyyathāpi, āvuso sarabha, ambukasañcarī ‘purisakaravitaṁ ravissāmī’ti ambukasañcariravitaṁyeva ravati;


pli: evamevaṁ kho tvaṁ, āvuso sarabha, aññatreva samaṇena gotamena ‘purisakaravitaṁ ravissāmī’ti, ambukasañcariravitaṁyeva ravasi.


pli: Seyyathāpi, āvuso sarabha, usabho suññāya gosālāya gambhīraṁ naditabbaṁ maññati;


pli: evamevaṁ kho tvaṁ, āvuso sarabha, aññatreva samaṇena gotamena gambhīraṁ naditabbaṁ maññasī”ti.


pli: Atha kho te paribbājakā sarabhaṁ paribbājakaṁ samantato vācāyasannitodakena sañjambharimakaṁsūti.


pli: Catutthaṁ.


title_pli: Aṅguttara Nikāya 3.65 7. Mahāvagga

pli: Aṅguttara Nikāya 3.65


pli: 7. Mahāvagga


pli: Kesamuttisutta


pli: Evaṁ me sutaṁ—


pli: ekaṁ samayaṁ bhagavā kosalesu cārikaṁ caramāno mahatā bhikkhusaṅghena saddhiṁ yena kesamuttaṁ nāma kālāmānaṁ nigamo tadavasari.


pli: Assosuṁ kho kesamuttiyā kālāmā:


pli: “samaṇo khalu, bho, gotamo sakyaputto sakyakulā pabbajito kesamuttaṁ anuppatto.


pli: Taṁ kho pana bhavantaṁ gotamaṁ evaṁ kalyāṇo kittisaddo abbhuggato:


pli: ‘itipi so bhagavā …pe…


pli: sādhu kho pana tathārūpānaṁ arahataṁ dassanaṁ hotī’”ti.


pli: Atha kho kesamuttiyā kālāmā yena bhagavā tenupasaṅkamiṁsu; upasaṅkamitvā appekacce bhagavantaṁ abhivādetvā ekamantaṁ nisīdiṁsu, appekacce bhagavatā saddhiṁ sammodiṁsu, sammodanīyaṁ kathaṁ sāraṇīyaṁ vītisāretvā ekamantaṁ nisīdiṁsu, appekacce yena bhagavā tenañjaliṁ paṇāmetvā ekamantaṁ nisīdiṁsu, appekacce nāmagottaṁ sāvetvā ekamantaṁ nisīdiṁsu, appekacce tuṇhībhūtā ekamantaṁ nisīdiṁsu. Ekamantaṁ nisinnā kho te kesamuttiyā kālāmā bhagavantaṁ etadavocuṁ:


pli: “Santi, bhante, eke samaṇabrāhmaṇā kesamuttaṁ āgacchanti.


pli: Te sakaṁyeva vādaṁ dīpenti jotenti, parappavādaṁ pana khuṁsenti vambhenti paribhavanti omakkhiṁ karonti.


pli: Aparepi, bhante, eke samaṇabrāhmaṇā kesamuttaṁ āgacchanti.


pli: Tepi sakaṁyeva vādaṁ dīpenti jotenti, parappavādaṁ pana khuṁsenti vambhenti paribhavanti omakkhiṁ karonti.


pli: Tesaṁ no, bhante, amhākaṁ hoteva kaṅkhā hoti vicikicchā:


pli: ‘ko su nāma imesaṁ bhavataṁ samaṇabrāhmaṇānaṁ saccaṁ āha, ko musā’”ti?


pli: “Alañhi vo, kālāmā, kaṅkhituṁ alaṁ vicikicchituṁ.


pli: Kaṅkhanīyeva pana vo ṭhāne vicikicchā uppannā.


pli: Etha tumhe, kālāmā, mā anussavena, mā paramparāya, mā itikirāya, mā piṭakasampadānena, mā takkahetu, mā nayahetu, mā ākāraparivitakkena, mā diṭṭhinijjhānakkhantiyā, mā bhabbarūpatāya, mā samaṇo no garūti.


pli: Yadā tumhe, kālāmā, attanāva jāneyyātha:


pli: ‘ime dhammā akusalā, ime dhammā sāvajjā, ime dhammā viññugarahitā, ime dhammā samattā samādinnā ahitāya dukkhāya saṁvattantī’ti, atha tumhe, kālāmā, pajaheyyātha.


pli: Taṁ kiṁ maññatha, kālāmā,


pli: lobho purisassa ajjhattaṁ uppajjamāno uppajjati hitāya vā ahitāya vā”ti?


pli: “Ahitāya, bhante”.


pli: “Luddho panāyaṁ, kālāmā, purisapuggalo lobhena abhibhūto pariyādinnacitto pāṇampi hanati, adinnampi ādiyati, paradārampi gacchati, musāpi bhaṇati, parampi tathattāya samādapeti, yaṁ sa hoti dīgharattaṁ ahitāya dukkhāyā”ti.


pli: “Evaṁ, bhante”.


pli: “Taṁ kiṁ maññatha, kālāmā,


pli: doso purisassa ajjhattaṁ uppajjamāno uppajjati hitāya vā ahitāya vā”ti?


pli: “Duṭṭho panāyaṁ, kālāmā, purisapuggalo dosena abhibhūto pariyādinnacitto pāṇampi hanati, adinnampi ādiyati, paradārampi gacchati, musāpi bhaṇati, parampi tathattāya samādapeti, yaṁ sa hoti dīgharattaṁ ahitāya dukkhāyā”ti.


pli: moho purisassa ajjhattaṁ uppajjamāno uppajjati hitāya vā ahitāya vā”ti?


pli: “Mūḷho panāyaṁ, kālāmā, purisapuggalo mohena abhibhūto pariyādinnacitto pāṇampi hanati, adinnampi ādiyati, paradārampi gacchati, musāpi bhaṇati, parampi tathattāya samādapeti, yaṁ sa hoti dīgharattaṁ ahitāya dukkhāyā”ti.


pli: “Taṁ kiṁ maññatha, kālāmā, ime dhammā kusalā vā akusalā vā”ti?


pli: “Akusalā, bhante”.


pli: “Sāvajjā vā anavajjā vā”ti?


pli: “Sāvajjā, bhante”.


pli: “Viññugarahitā vā viññuppasatthā vā”ti?


pli: “Viññugarahitā, bhante”.


pli: “Samattā samādinnā ahitāya dukkhāya saṁvattanti, no vā?


pli: Kathaṁ vā ettha hotī”ti?


pli: “Samattā, bhante, samādinnā ahitāya dukkhāya saṁvattantīti.


pli: Evaṁ no ettha hotī”ti.


pli: “Iti kho, kālāmā, yaṁ taṁ avocumhā:


pli: ‘etha tumhe, kālāmā.


pli: Mā anussavena, mā paramparāya, mā itikirāya, mā piṭakasampadānena, mā takkahetu, mā nayahetu, mā ākāraparivitakkena, mā diṭṭhinijjhānakkhantiyā, mā bhabbarūpatāya, mā samaṇo no garūti.


pli: Yadā tumhe kālāmā attanāva jāneyyātha:


pli: “ime dhammā akusalā, ime dhammā sāvajjā, ime dhammā viññugarahitā, ime dhammā samattā samādinnā ahitāya dukkhāya saṁvattantīti, atha tumhe, kālāmā, pajaheyyāthā”’ti,


pli: iti yaṁ taṁ vuttaṁ, idametaṁ paṭicca vuttaṁ.


pli: Etha tumhe, kālāmā, mā anussavena, mā paramparāya, mā itikirāya, mā piṭakasampadānena, mā takkahetu, mā nayahetu, mā ākāraparivitakkena, mā diṭṭhinijjhānakkhantiyā, mā bhabbarūpatāya, mā samaṇo no garūti.


pli: Yadā tumhe, kālāmā, attanāva jāneyyātha:


pli: ‘ime dhammā kusalā, ime dhammā anavajjā, ime dhammā viññuppasatthā, ime dhammā samattā samādinnā hitāya sukhāya saṁvattantī’ti, atha tumhe, kālāmā, upasampajja vihareyyātha.


pli: Taṁ kiṁ maññatha, kālāmā,


pli: alobho purisassa ajjhattaṁ uppajjamāno uppajjati hitāya vā ahitāya vā”ti?


pli: “Hitāya, bhante”.


pli: “Aluddho panāyaṁ, kālāmā, purisapuggalo lobhena anabhibhūto apariyādinnacitto neva pāṇaṁ hanati, na adinnaṁ ādiyati, na paradāraṁ gacchati, na musā bhaṇati, na parampi tathattāya samādapeti, yaṁ sa hoti dīgharattaṁ hitāya sukhāyā”ti.


pli: “Evaṁ, bhante”.


pli: “Taṁ kiṁ maññatha, kālāmā,


pli: adoso purisassa ajjhattaṁ uppajjamāno uppajjati …pe…


pli: amoho purisassa ajjhattaṁ uppajjamāno uppajjati …pe…


pli: hitāya sukhāyā”ti.


pli: “Taṁ kiṁ maññatha, kālāmā, ime dhammā kusalā vā akusalā vā”ti?


pli: “Kusalā, bhante”.


pli: “Sāvajjā vā anavajjā vā”ti?


pli: “Anavajjā, bhante”.


pli: “Viññugarahitā vā viññuppasatthā vā”ti?


pli: “Viññuppasatthā, bhante”.


pli: “Samattā samādinnā hitāya sukhāya saṁvattanti no vā?


pli: Kathaṁ vā ettha hotī”ti?


pli: “Samattā, bhante, samādinnā hitāya sukhāya saṁvattanti.


pli: Evaṁ no ettha hotī”ti.


pli: “Iti kho, kālāmā, yaṁ taṁ avocumhā:


pli: ‘etha tumhe, kālāmā.


pli: Mā anussavena, mā paramparāya, mā itikirāya, mā piṭakasampadānena, mā takkahetu, mā nayahetu, mā ākāraparivitakkena, mā diṭṭhinijjhānakkhantiyā, mā bhabbarūpatāya, mā samaṇo no garūti.


pli: Yadā tumhe, kālāmā, attanāva jāneyyātha—


pli: ime dhammā kusalā, ime dhammā anavajjā, ime dhammā viññuppasatthā, ime dhammā samattā samādinnā hitāya sukhāya saṁvattantīti, atha tumhe, kālāmā, upasampajja vihareyyāthā’ti,


pli: iti yaṁ taṁ vuttaṁ idametaṁ paṭicca vuttaṁ.


pli: Sa kho so, kālāmā, ariyasāvako evaṁ vigatābhijjho vigatabyāpādo asammūḷho sampajāno patissato mettāsahagatena cetasā ekaṁ disaṁ pharitvā viharati, tathā dutiyaṁ, tathā tatiyaṁ, tathā catutthaṁ, iti uddhamadho tiriyaṁ sabbadhi sabbattatāya sabbāvantaṁ lokaṁ mettāsahagatena cetasā vipulena mahaggatena appamāṇena averena abyāpajjhena pharitvā viharati.


pli: Karuṇāsahagatena cetasā …pe…


pli: muditāsahagatena cetasā …pe…


pli: upekkhāsahagatena cetasā ekaṁ disaṁ pharitvā viharati, tathā dutiyaṁ, tathā tatiyaṁ, tathā catutthaṁ, iti uddhamadho tiriyaṁ sabbadhi sabbattatāya sabbāvantaṁ lokaṁ upekkhāsahagatena cetasā vipulena mahaggatena appamāṇena averena abyāpajjhena pharitvā viharati.


pli: Sa kho so, kālāmā, ariyasāvako evaṁ averacitto evaṁ abyāpajjhacitto evaṁ asaṅkiliṭṭhacitto evaṁ visuddhacitto.


pli: Tassa diṭṭheva dhamme cattāro assāsā adhigatā honti.


pli: ‘Sace kho pana atthi paro loko, atthi sukatadukkaṭānaṁ kammānaṁ phalaṁ vipāko, athāhaṁ kāyassa bhedā paraṁ maraṇā sugatiṁ saggaṁ lokaṁ upapajjissāmī’ti, ayamassa paṭhamo assāso adhigato hoti.


pli: ‘Sace kho pana natthi paro loko, natthi sukatadukkaṭānaṁ kammānaṁ phalaṁ vipāko, athāhaṁ diṭṭheva dhamme averaṁ abyāpajjhaṁ anīghaṁ sukhiṁ attānaṁ pariharāmī’ti, ayamassa dutiyo assāso adhigato hoti.


pli: ‘Sace kho pana karoto karīyati pāpaṁ, na kho panāhaṁ kassaci pāpaṁ cetemi.


pli: Akarontaṁ kho pana maṁ pāpakammaṁ kuto dukkhaṁ phusissatī’ti, ayamassa tatiyo assāso adhigato hoti.


pli: ‘Sace kho pana karoto na karīyati pāpaṁ, athāhaṁ ubhayeneva visuddhaṁ attānaṁ samanupassāmī’ti, ayamassa catuttho assāso adhigato hoti.


pli: Tassa diṭṭheva dhamme ime cattāro assāsā adhigatā hontī”ti.


pli: “Evametaṁ, bhagavā, evametaṁ, sugata.


pli: Sa kho so, bhante, ariyasāvako evaṁ averacitto evaṁ abyāpajjhacitto evaṁ asaṅkiliṭṭhacitto evaṁ visuddhacitto.


pli: ‘Sace kho pana karoto karīyati pāpaṁ, na kho panāhaṁ kassaci pāpaṁ cetemi, akarontaṁ kho pana maṁ pāpakammaṁ kuto dukkhaṁ phusissatī’ti, ayamassa tatiyo assāso adhigato hoti.


pli: Tassa diṭṭheva dhamme ime cattāro assāsā adhigatā honti.


pli: Abhikkantaṁ, bhante …pe…


pli: ete mayaṁ, bhante, bhagavantaṁ saraṇaṁ gacchāma dhammañca bhikkhusaṅghañca.


pli: Upāsake no, bhante, bhagavā dhāretu ajjatagge pāṇupete saraṇaṁ gate”ti.


pli: Pañcamaṁ.


title_pli: Aṅguttara Nikāya 3.66 7. Mahāvagga

pli: Aṅguttara Nikāya 3.66


pli: 7. Mahāvagga


pli: Sāḷhasutta


pli: Evaṁ me sutaṁ—


pli: ekaṁ samayaṁ āyasmā nandako sāvatthiyaṁ viharati pubbārāme migāramātupāsāde.


pli: Atha kho sāḷho ca migāranattā sāṇo ca sekhuniyanattā yenāyasmā nandako tenupasaṅkamiṁsu; upasaṅkamitvā āyasmantaṁ nandakaṁ abhivādetvā ekamantaṁ nisīdiṁsu. Ekamantaṁ nisinnaṁ kho sāḷhaṁ migāranattāraṁ āyasmā nandako etadavoca:


pli: “Etha tumhe, sāḷhā, mā anussavena, mā paramparāya, mā itikirāya, mā piṭakasampadānena, mā takkahetu, mā nayahetu, mā ākāraparivitakkena, mā diṭṭhinijjhānakkhantiyā, mā bhabbarūpatāya, mā samaṇo no garūti.


pli: Yadā tumhe, sāḷhā, attanāva jāneyyātha ‘ime dhammā akusalā, ime dhammā sāvajjā, ime dhammā viññugarahitā, ime dhammā samattā samādinnā ahitāya dukkhāya saṁvattantī’ti, atha tumhe, sāḷhā, pajaheyyātha.


pli: Taṁ kiṁ maññatha, sāḷhā,


pli: atthi lobho”ti?


pli: “Evaṁ, bhante”.


pli: “Abhijjhāti kho ahaṁ, sāḷhā, etamatthaṁ vadāmi.


pli: Luddho kho ayaṁ, sāḷhā, abhijjhālu pāṇampi hanati, adinnampi ādiyati, paradārampi gacchati, musāpi bhaṇati, parampi tathattāya samādapeti, yaṁ sa hoti dīgharattaṁ ahitāya dukkhāyā”ti.


pli: “Taṁ kiṁ maññatha, sāḷhā,


pli: atthi doso”ti?


pli: “Byāpādoti kho ahaṁ, sāḷhā, etamatthaṁ vadāmi.


pli: Duṭṭho kho ayaṁ, sāḷhā, byāpannacitto pāṇampi hanati, adinnampi ādiyati, paradārampi gacchati, musāpi bhaṇati, parampi tathattāya samādapeti, yaṁ sa hoti dīgharattaṁ ahitāya dukkhāyā”ti.


pli: atthi moho”ti?


pli: “Avijjāti kho ahaṁ, sāḷhā, etamatthaṁ vadāmi.


pli: Mūḷho kho ayaṁ, sāḷhā, avijjāgato pāṇampi hanati, adinnampi ādiyati, paradārampi gacchati, musāpi bhaṇati, parampi tathattāya samādapeti, yaṁ sa hoti dīgharattaṁ ahitāya dukkhāyā”ti.


pli: “Taṁ kiṁ maññatha, sāḷhā, ime dhammā kusalā vā akusalā vā”ti?


pli: “Akusalā, bhante”.


pli: “Sāvajjā vā anavajjā vā”ti?


pli: “Sāvajjā, bhante”.


pli: “Viññugarahitā vā viññuppasatthā vā”ti?


pli: “Viññugarahitā, bhante”.


pli: “Samattā samādinnā ahitāya dukkhāya saṁvattanti, no vā?


pli: Kathaṁ vā ettha hotī”ti?


pli: “Samattā, bhante, samādinnā ahitāya dukkhāya saṁvattantīti.


pli: Evaṁ no ettha hotī”ti.


pli: “Iti kho, sāḷhā, yaṁ taṁ avocumhā:


pli: ‘etha tumhe, sāḷhā, mā anussavena, mā paramparāya, mā itikirāya, mā piṭakasampadānena, mā takkahetu, mā nayahetu, mā ākāraparivitakkena, mā diṭṭhinijjhānakkhantiyā, mā bhabbarūpatāya, mā samaṇo no garūti.


pli: Yadā tumhe, sāḷhā, attanāva jāneyyātha—


pli: ime dhammā akusalā, ime dhammā sāvajjā, ime dhammā viññugarahitā, ime dhammā samattā samādinnā ahitāya dukkhāya saṁvattantīti, atha tumhe, sāḷhā, pajaheyyāthā’ti,


pli: iti yaṁ taṁ vuttaṁ idametaṁ paṭicca vuttaṁ.


pli: Etha tumhe, sāḷhā, mā anussavena, mā paramparāya, mā itikirāya, mā piṭakasampadānena, mā takkahetu, mā nayahetu, mā ākāraparivitakkena, mā diṭṭhinijjhānakkhantiyā, mā bhabbarūpatāya, mā samaṇo no garūti.


pli: Yadā tumhe, sāḷhā, attanāva jāneyyātha:


pli: ‘ime dhammā kusalā, ime dhammā anavajjā, ime dhammā viññuppasatthā, ime dhammā samattā samādinnā hitāya sukhāya saṁvattantī’ti, atha tumhe, sāḷhā, upasampajja vihareyyātha.


pli: Taṁ kiṁ maññatha, sāḷhā, atthi alobho”ti?


pli: “Evaṁ, bhante”.


pli: “Anabhijjhāti kho ahaṁ, sāḷhā, etamatthaṁ vadāmi.


pli: Aluddho kho ayaṁ, sāḷhā, anabhijjhālu neva pāṇaṁ hanati, na adinnaṁ ādiyati, na paradāraṁ gacchati, na musā bhaṇati, parampi na tathattāya samādapeti, yaṁ sa hoti dīgharattaṁ hitāya sukhāyā”ti.


pli: “Taṁ kiṁ maññatha, sāḷhā, atthi adoso”ti?


pli: “Abyāpādoti kho ahaṁ, sāḷhā, etamatthaṁ vadāmi.


pli: Aduṭṭho kho ayaṁ, sāḷhā, abyāpannacitto neva pāṇaṁ hanati, na adinnaṁ ādiyati, na paradāraṁ gacchati, na musā bhaṇati, parampi na tathattāya samādapeti, yaṁ sa hoti dīgharattaṁ hitāya sukhāyā”ti.


pli: “Taṁ kiṁ maññatha, sāḷhā,


pli: atthi amoho”ti?


pli: “Vijjāti kho ahaṁ, sāḷhā, etamatthaṁ vadāmi.


pli: Amūḷho kho ayaṁ, sāḷhā, vijjāgato neva pāṇaṁ hanati, na adinnaṁ ādiyati, na paradāraṁ gacchati, na musā bhaṇati, parampi na tathattāya samādapeti, yaṁ sa hoti dīgharattaṁ hitāya sukhāyā”ti.


pli: “Taṁ kiṁ maññatha, sāḷhā, ime dhammā kusalā vā akusalā vā”ti?


pli: “Kusalā, bhante”.


pli: “Sāvajjā vā anavajjā vā”ti?


pli: “Anavajjā, bhante”.


pli: “Viññugarahitā vā viññuppasatthā vā”ti?


pli: “Viññuppasatthā, bhante”.


pli: “Samattā samādinnā hitāya sukhāya saṁvattanti, no vā?


pli: Kathaṁ vā ettha hotī”ti?


pli: “Samattā, bhante, samādinnā hitāya sukhāya saṁvattantīti.


pli: Evaṁ no ettha hotī”ti.


pli: “Iti kho, sāḷhā, yaṁ taṁ avocumhā:


pli: ‘etha tumhe, sāḷhā, mā anussavena, mā paramparāya, mā itikirāya, mā piṭakasampadānena, mā takkahetu, mā nayahetu, mā ākāraparivitakkena, mā diṭṭhinijjhānakkhantiyā, mā bhabbarūpatāya, mā samaṇo no garūti.


pli: Yadā tumhe, sāḷhā, attanāva jāneyyātha—


pli: ime dhammā kusalā, ime dhammā anavajjā, ime dhammā viññuppasatthā, ime dhammā samattā samādinnā dīgharattaṁ hitāya sukhāya saṁvattantīti, atha tumhe, sāḷhā, upasampajja vihareyyāthā’ti,


pli: iti yaṁ taṁ vuttaṁ idametaṁ paṭicca vuttaṁ.


pli: Sa kho so, sāḷhā, ariyasāvako evaṁ vigatābhijjho vigatabyāpādo asammūḷho sampajāno patissato mettāsahagatena cetasā …pe…


pli: karuṇā …


pli: muditā …


pli: upekkhāsahagatena cetasā ekaṁ disaṁ pharitvā viharati, tathā dutiyaṁ, tathā tatiyaṁ, tathā catutthaṁ, iti uddhamadho tiriyaṁ sabbadhi sabbattatāya sabbāvantaṁ lokaṁ upekkhāsahagatena cetasā vipulena mahaggatena appamāṇena averena abyāpajjhena pharitvā viharati.


pli: So evaṁ pajānāti:


pli: ‘atthi idaṁ, atthi hīnaṁ, atthi paṇītaṁ, atthi imassa saññāgatassa uttari nissaraṇan’ti.


pli: Tassa evaṁ jānato evaṁ passato kāmāsavāpi cittaṁ vimuccati, bhavāsavāpi cittaṁ vimuccati, avijjāsavāpi cittaṁ vimuccati;


pli: vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: ‘ahu pubbe lobho, tadahu akusalaṁ, so etarahi natthi, iccetaṁ kusalaṁ;


pli: ahu pubbe doso …pe…


pli: ahu pubbe moho, tadahu akusalaṁ, so etarahi natthi, iccetaṁ kusalan’ti.


pli: So diṭṭheva dhamme nicchāto nibbuto sītibhūto sukhappaṭisaṁvedī brahmabhūtena attanā viharatī”ti.


pli: Chaṭṭhaṁ.


title_pli: Aṅguttara Nikāya 3.67 7. Mahāvagga

pli: Aṅguttara Nikāya 3.67


pli: 7. Mahāvagga


pli: Kathāvatthusutta


pli: “Tīṇimāni, bhikkhave, kathāvatthūni.


pli: Katamāni tīṇi?


pli: Atītaṁ vā, bhikkhave, addhānaṁ ārabbha kathaṁ katheyya:


pli: ‘evaṁ ahosi atītamaddhānan’ti.


pli: Anāgataṁ vā, bhikkhave, addhānaṁ ārabbha kathaṁ katheyya:


pli: ‘evaṁ bhavissati anāgatamaddhānan’ti.


pli: Etarahi vā, bhikkhave, paccuppannaṁ addhānaṁ ārabbha kathaṁ katheyya:


pli: ‘evaṁ hoti etarahi paccuppannamaddhānan’ti.


pli: Kathāsampayogena, bhikkhave, puggalo veditabbo yadi vā kaccho yadi vā akacchoti.


pli: Sacāyaṁ, bhikkhave, puggalo pañhaṁ puṭṭho samāno ekaṁsabyākaraṇīyaṁ pañhaṁ na ekaṁsena byākaroti, vibhajjabyākaraṇīyaṁ pañhaṁ na vibhajja byākaroti, paṭipucchābyākaraṇīyaṁ pañhaṁ na paṭipucchā byākaroti, ṭhapanīyaṁ pañhaṁ na ṭhapeti, evaṁ santāyaṁ, bhikkhave, puggalo akaccho hoti.


pli: Sace panāyaṁ, bhikkhave, puggalo pañhaṁ puṭṭho samāno ekaṁsabyākaraṇīyaṁ pañhaṁ ekaṁsena byākaroti, vibhajjabyākaraṇīyaṁ pañhaṁ vibhajja byākaroti, paṭipucchābyākaraṇīyaṁ pañhaṁ paṭipucchā byākaroti, ṭhapanīyaṁ pañhaṁ ṭhapeti, evaṁ santāyaṁ, bhikkhave, puggalo kaccho hoti.


pli: Sacāyaṁ, bhikkhave, puggalo pañhaṁ puṭṭho samāno ṭhānāṭhāne na saṇṭhāti parikappe na saṇṭhāti aññātavāde na saṇṭhāti paṭipadāya na saṇṭhāti, evaṁ santāyaṁ, bhikkhave, puggalo akaccho hoti.


pli: Sace panāyaṁ, bhikkhave, puggalo pañhaṁ puṭṭho samāno ṭhānāṭhāne saṇṭhāti parikappe saṇṭhāti aññātavāde saṇṭhāti paṭipadāya saṇṭhāti, evaṁ santāyaṁ, bhikkhave, puggalo kaccho hoti.


pli: Sacāyaṁ, bhikkhave, puggalo pañhaṁ puṭṭho samāno aññenaññaṁ paṭicarati, bahiddhā kathaṁ apanāmeti, kopañca dosañca appaccayañca pātukaroti, evaṁ santāyaṁ, bhikkhave, puggalo akaccho hoti.


pli: Sace panāyaṁ, bhikkhave, puggalo pañhaṁ puṭṭho samāno na aññenaññaṁ paṭicarati na bahiddhā kathaṁ apanāmeti, na kopañca dosañca appaccayañca pātukaroti, evaṁ santāyaṁ, bhikkhave, puggalo kaccho hoti.


pli: Sacāyaṁ, bhikkhave, puggalo pañhaṁ puṭṭho samāno abhiharati abhimaddati anupajagghati khalitaṁ gaṇhāti, evaṁ santāyaṁ, bhikkhave, puggalo akaccho hoti.


pli: Sace panāyaṁ, bhikkhave, puggalo pañhaṁ puṭṭho samāno nābhiharati nābhimaddati na anupajagghati na khalitaṁ gaṇhāti, evaṁ santāyaṁ, bhikkhave, puggalo kaccho hoti.


pli: Kathāsampayogena, bhikkhave, puggalo veditabbo yadi vā saupaniso yadi vā anupanisoti.


pli: Anohitasoto, bhikkhave, anupaniso hoti, ohitasoto saupaniso hoti.


pli: So saupaniso samāno abhijānāti ekaṁ dhammaṁ, parijānāti ekaṁ dhammaṁ, pajahati ekaṁ dhammaṁ, sacchikaroti ekaṁ dhammaṁ.


pli: So abhijānanto ekaṁ dhammaṁ, parijānanto ekaṁ dhammaṁ, pajahanto ekaṁ dhammaṁ, sacchikaronto ekaṁ dhammaṁ sammāvimuttiṁ phusati.


pli: Etadatthā, bhikkhave, kathā;


pli: etadatthā mantanā;


pli: etadatthā upanisā;


pli: etadatthaṁ sotāvadhānaṁ, yadidaṁ anupādā cittassa vimokkhoti.


pli: Ye viruddhā sallapanti,


pli: viniviṭṭhā samussitā;


pli: Anariyaguṇamāsajja,


pli: aññoññavivaresino.


pli: Dubbhāsitaṁ vikkhalitaṁ,


pli: sampamohaṁ parājayaṁ;


pli: Aññoññassābhinandanti,


pli: tadariyo kathanācare.


pli: Sace cassa kathākāmo,


pli: kālamaññāya paṇḍito;


pli: Dhammaṭṭhapaṭisaṁyuttā,


pli: yā ariyacaritā kathā.


pli: Taṁ kathaṁ kathaye dhīro,


pli: aviruddho anussito;


pli: Anunnatena manasā,


pli: apaḷāso asāhaso.


pli: Anusūyāyamāno so,


pli: sammadaññāya bhāsati;


pli: Subhāsitaṁ anumodeyya,


pli: dubbhaṭṭhe nāpasādaye.


pli: Upārambhaṁ na sikkheyya,


pli: khalitañca na gāhaye;


pli: Nābhihare nābhimadde,


pli: na vācaṁ payutaṁ bhaṇe.


pli: Aññātatthaṁ pasādatthaṁ,


pli: sataṁ ve hoti mantanā;


pli: Evaṁ kho ariyā mantenti,


pli: esā ariyāna mantanā;


pli: Etadaññāya medhāvī,


pli: na samusseyya mantaye”ti.


pli: Sattamaṁ.


title_pli: Aṅguttara Nikāya 3.68 7. Mahāvagga

pli: Aṅguttara Nikāya 3.68


pli: 7. Mahāvagga


pli: Aññatitthiyasutta


pli: “Sace, bhikkhave, aññatitthiyā paribbājakā evaṁ puccheyyuṁ:


pli: ‘tayome, āvuso, dhammā.


pli: Katame tayo?


pli: Rāgo, doso, moho—


pli: ime kho, āvuso, tayo dhammā.


pli: Imesaṁ, āvuso, tiṇṇaṁ dhammānaṁ ko viseso ko adhippayāso kiṁ nānākaraṇan’ti?


pli: Evaṁ puṭṭhā tumhe, bhikkhave, tesaṁ aññatitthiyānaṁ paribbājakānaṁ kinti byākareyyāthā”ti?


pli: “Bhagavaṁmūlakā no, bhante, dhammā bhagavaṁnettikā bhagavaṁpaṭisaraṇā. Sādhu vata, bhante, bhagavantaṁyeva paṭibhātu etassa bhāsitassa attho. Bhagavato sutvā bhikkhū dhāressantī”ti.


pli: “Tena hi, bhikkhave, suṇātha, sādhukaṁ manasi karotha, bhāsissāmī”ti.